**საბჭოთა იდენტობის მარკერების ჩამოყალიბება და მეხსიეების პოლიტიკა**

საბჭოთა ცივილიზაციაზე საუბრისას, ბ. ბროდელი აღნიშნავდა, რომ ესაა საზოგადოება, რომელმაც განიცადა სოციალური, პოლიტიკური და კულტურული მუტაცია, რომლის შედეგადაც მოხდა ახალი, საბჭოთა იდენტობის ჩამოყალიბება.

საბჭოთა ტოტალიტარული რეჟიმის პირობებში მოხდა ახალი საბჭოთა სოციალისტური იდენტობის-ხალხის ჩამოყალიბება, რომლის ნაწილიც იყო საქართველოს საზოგადოებაც და რომელმაც ფორმირების საკმაოდ რთული და თავისებური გზა გაიარა.

კულტურული რევოლუცია, რომელიც XX საუკუნის 20-იან წლებში დაიწყო და საბჭოთა კავშირის იურიდიულ არსებობამდე გრძელდებოდა ახალი ადამიანის, საბჭოთა სოციალისტური ერის შექმნას ემსახურებოდა. ბოლშევიკების მიერ გატარებულმა რეფორმებმა რომელიც ადამიანების ყოველდღიურ ცხოვრებას შეეხო, თავისი შედეგი გამოიღო და შეიქმნა ე.წ. ჰომოსოვიეტიკუსი: მორჩილი და უკრიტიკო ადამიანი, პრივილეგირებული პარტიული ნომელნკლატურა და საბჭოთა ინტელიგენცია კი ყველაზე კარგად გამოხატავდა საბჭოთა ადამიანის ხასიათს. ქართული საბჭოთა კულტურა ერთი მთლიანი საბჭოთა კულტურის განუყოფელი ნაწილი იყო, შესაბამისად, ქართული საბჭოთა იდენტობა და მისი ფორმირება მჭიდროდ უკავშირდება ერთიანი საბჭოთა იდენტობის ფორმირებას. ერთიანი საბჭოთა იდენტობის ფორმირებას შეიძლება ვუწოდოთ სახელმწიფოს ტრანსფორმაცია. საბჭოთა კავშირის ისტორია იქმნებოდა იმისთვის, რომ საბჭოთა სისტემის იდენტობის ლეგიტიმაცია მოეხდინათ. პარალელურად “იქმნებოდა” კოლექტიური მეხსიერება და იდენტობის მარკერები საბჭოთა კავშირში შემავალი ყველა ეროვნული, ეთნოგრაფიული და გეოგრაფიული ერთეულებისთვის.

საბჭოთა კავშირის მოსახლეობის სოციალური გადამუშავების საყოველთაო თვისება იყო ტოტალურობა. რომელსაც უზრუნველყოფდა ძირითადად სამი რამ: საყოველთაო საშუალო განათლება (საყოველთაო წიგნიერება), საყოველთაო/საერთო სამხედრო ვალდებლება და საყოველთაო დასაქმებულობა.

შესაძლებელია გამოიყოს საბჭოთა ადამიანის სოციალური “გადამუშავების” ძირითადი ინსტიტუტები/სისტემები:

• საყოველთაო განათლების \_ ტოტალური გადამუშავება, მრავალსაფეხურებიანობა, სხვადასხვა კურსები ყველასათვის;

• საყოველთაო სამხედრო ვალდებულება — მხოლოთ აქ მოახერხეს მთელი სსსრ კავშირის მოსახლეობის ჩართვა;

• ჩაწერის \_ “სამსახურის გარეშე არ არსებობს ჩაწერა- ჩაწერის გარეშე სამსახური-”«без работы нет писки — без прописки нет работы», რომელიც ხალხის მოძრაობის გაკონტროლებას ემსახურებოდ;

• რეპრესიული მიგრაციების \_ გეგმიურ-ნებაყოფილობითი, ასე ვთქვათ, მაკომპენსირებელ ხასიათს ატარებდა, დეპორტაციები და ბანაკები, მათი საშუალებით საუკუნის მშენებლობების წარმოება;

• კომკავშირული მშენებლობების \_ პირობითად ნებაყოფლობითი, სტიმულირდებოდა იდეოლოგიით, გარანტირებული კარიერული აღმასვლით, ივსებოდა გულაგებიდან და სტროიბატებიდან;

• საკადრო/კადრების სკოლა \_ დაწყებული სკოლამდელი აღზრდიდან პარტიით დამთავრებული, სხვადასხვა საბავშვო დაწესებულებები, ბანაკები და ა.შ.;

* საბჭოთა ხელოვნების ინსტიტუტი მთლიანად და ცალცალკე:
* საბჭოთა ლიტერატურის \_ რომლის მთავარი და წამყვანი ნაწარმოები ისწავლებოდა საშუალო სკოლაში
* საბჭოთა სიმღერის - («нам песня строить и жить помогает»)
* საბჭოთა კინოს- ყველაზე უმთავრესი ხელოვნების სფეროდან;
* საბჭოთა დღესასწაულების \_ მასობრივი დემონსტრაციები ნაირნაირი სიმბოლიკა, ახალი თარიღების კასკადი, მართმადიდებლური/ კონფესიური დღესასაწაყლების ჩანაცვლება;
* მასობრივი ფიზიკური კულტურის \_ სამხედრო-პატრიოტული საბავშვო და ახალგაზრდული ორგანიზაციები და შეჯიბრებები;
  + დამწერლობის \_ არაბულიდან ლათნურზე და კირილიცაზე გადასვლა;
  + ტოპონიმიკის \_ სახელების შეცვლა, ამიერკავკასიის სამხრეთკავკასიით შეცვლა;
  + კვების/ჭამის (უფრო სწორი იქნება თუ ვიტყვით გამოკვების ინსტიტუტი) \_ ერთად ჭამა, პრიმიტიზირება ამ ინსტიტუტის, კოლექტივები, შესვენებები;
  + ყოფის \_ საზოგადოებრივი აბანოები, საყოფაცხოვრებო სახლები სადაც ყველანაირი მომსახურება იყო, რაც ფაქტიურად საკუთრების/პირადულის დაკარგვას უზრუნველყოფდა, საცხოვრებლის ინსტიტიუტი-კომუნალკები, ხრუშოვკები და სტალინის არქიტექტურა;

საერთო იდენტობის ფორმირებისათვის საერთო მარკერების შექმნაში უდიდესი როლი ეკისრებოდა განათლების სისტემას, რომელიც ახალი, საბჭოური მოთხოვნილებისდა მიხედვით იქმნებოდა. ამ ახალი განათლების მოდელი ქმნიდა სბჭოთა ადამიანს.

განათლების სისტემა ერთ-ერთი ყველაზე სუსტი რგოლი იყო ბოლშევიკური ხელისუფლებისათვის. მატერიალური ბაზა, რომელიც მათ დახვდათ, არ შეესაბამებოდა მათ გაზრდილ მოთხოვნილებებს. მოუწესრიგებელი იყო მთელი სასკოლო ქსელი, როგორც ინვენტარით და შენობებით, ისე სახელმძღვანელოებისა და პედაგოგთა მხრივ. განათლების რეფორმა რამდენიმე მიმართულებით ხორციელდებოდა: საჭირო იყო სასკოლო დაწესებულებების გაახლება ან ახლის აშენება, მათი კეთილმოწყობა; საშუალო და უმაღლესი განათლების საბჭოურ ყაიდაზე მოწყობა; ისეთი სახელმძღვანელოების შექმნა, რომელიც მარქსისტულ-ლენინური იდეოლოგიით იქნებოდა შეიარაღებული; არსებული არასათანადო (იდეოლოგიურად) და არასაკმარისი (რაოდენობრივად) პედაგოგიური კადრების მობილიზაცია, მათი გადაბირება და ახალის შექმნა.

საბჭოთა განათლების სისტემაზე საუბრისას არ შეიძლება ორიოდე სიტყვით არ შევეხოთ საბჭოთა მეცნიერების დარგს, როგორიცაა პედოლოგია . პედოლოგია \_ ესაა მეცნიერული ცოდნის სისტემა, რომელიც დაკავშირებულია ზრდა-განვითარებაში მყოფ ადამიანთან. იგი იკვლევს ადამიანს მისი განვითარების პროცესში, დაწყებული შიდა მოთხოვნილებების განვითარების პერიოდიდან, დამთავრებული მის სრულ განვითარებამდე. ესაა მოძღვრება ადამიანის შესახებ, სადაც თავს იყრის ყველა მეცნიერება ფსიქოფიზიოლოგიის დარგში, შემუშავებული მარქსისტულ პლატფორმაზე, სხვადასხვა მიდგომებისდა მიუხედავად. პედოლოგიაში თავს იყრის ყველა საზოგადოებრივი და ზუსტი მეცნიერებანი. ადამიანის შესახებ არსებული ყველა მასალა პედოლოგიაში უფრო მოქნილი ჩნდება და ხდება , მას ასეთ განმარტებას აძლევდნენ საბჭოთა მკვლევარები. საბჭოთა სისტემის საწყის ეტაპზე ოფიციოზი აღფრთოვანებული იყო მეცნიერების ამ დარგის წარმატებებით და მნიშვნელოვნად მიაჩნდა მისი მეცნიერული მიღწევები, დაინტერესებული იყო მისი შემდგომი წინსვლით. ჩატარდა პედოლოგთა პირველი ყრილობა (28.12.1927\_04.01.1928), დარგს განსაკუთრებული და ფასდაუდებელი როლი დაეკისრა ახალი საბჭოთა კულტურის შემდგომ განვითარებაში, განსაკუთრებით მომავალი თაობის ახლებურად აღზრდის საქმეში. შეიძლება ითქვას, რომ გარკვეული პერიოდის განმავლობაში პედოლოგია პედაგოგიკაზე მნიშვნელოვანი და წამყვანი გახდა მომავალი თაობების აღზრდა-განათლების მეცნიერული დაგეგმარების საქმეში . მაგრამ სულ მალე იგი უსარგებლო და ანტისაბჭოური აღმოჩნდა, და როგორც ბევრი რამ, საერთოდ აკრძალეს ცკ 1936 წლის 4 ივლისის სპეციალური დადგენილებით. საინტერესოა მისი აკრძალვის მოტივი. დადგენილების ტექსტში ვკითხულობთ: ”... საკავშირო კპ (ბ) ცკ ჰგმობს თანამედროვე, ეგრეთწოდებული პედოლოგიის თეორიასა და პრაქტიკას და საკავშირო კპ (ბ) ცკ სთვლის, რომ ეგრეთწოდებული პედოლოგიის თეორია და პრაქტიკა ეყრდნობა ანტიმარქსისტულ დებულებებს. ასეთ დებულებებს ეკუთვნიან უწინარეს ყოვლისა, თანამედროვე პედოლოგიის მთავარი ”კანონი” – კანონი ბავშვთა ფატალისტური განპირობებულობისა და რაღაც უცვლელი წრის გავლენით” . ცოტა მოგვიანებით, უნივერსიტეტის რექტორი ვაშაყმაძე, თავის ცნობილ სიტყვაში გმობდა ამ დარგს და აკრიტიკებდა ამ სფეროში დ. უზნაძის ნაშრომს, რომელიც ვერ პასუხობდა ეპოქის შესაბამის მოთხოვნებს და ეწინააღმდეგებოდა ჭეშმარიტი საბჭოელის ჩამოყალიბებას .

საბჭოური მოთხოვნილებების შესაბამის განათლების სისტემას, როგორც საშუალოს ისე უმაღლესს, უნდა უზრუნველეყო სოციალიზმის მშენებელი ახალი საბჭოთა ადამიანის ფორმირება, ამისათვის კი, როგორც უკვე აღვნიშნეთ, საჭირო იყო ე.წ. კულტურული რევოლუციის ცხოვრებაში გატარება. ამიტომ უპირველეს ყოვლისა საჭირო იყო ერთიანი განათლებისა და აღზრდის სისტემის ჩამოყალიბება. შეიქმნა პედაგოგიური მუშაობის კომუნისტური მოდელი, რომელიც საფუძვლად დაედო ბავშვთა აღზრდას, მათში კოლექტივისტური და ინტერნაციონალური სულისკვეთების და მიმართულების განვითარებას, მომავალი თაობის სოციალისტური იდეოლოგიით აღზრდას . კარგად ჩამოყალიბებული, იდეოლოგიზებული საფეხურებიანი აღზრდის სისტემა \_ ოქტომბრელი, პიონერი, კომკავშირელი \_ რომელიც ყველას უნდა გაევლო, ეხმარებოდა განათლების სისტემას ახალი, სოციალისტური კადრების აღზრდაში. ამასთან დაკავშირებით სამართლიანად შენიშნავს ლ. იონინი, როდესაც ამბობს, რომ ასეთი გზით ხდებოდა ახალგაზრდა ადამიანის სოციალიზაცია, სწორება პარტიაზე, რომელსაც რიტუალური ხასიათი ჰქონდა და რომელიც ღრმად ჯდებოდა ახალგაზრდის ფსიქოლოგიაში და მნიშვნელოვან როლს თამაშობდა მის შემდგომ ფორმირებაში .

საბჭოთა ადამიანის შესაქმნელად აუცილებელი იყო თვისობრივად და შინაარსობრივად სხვანაირი განათლების სისტემის შექმნა, რომლის აღზრდილი ჩამოყალიბებული ”ჰომოსოვიეტიკუსი” იქნებოდა. საბჭოთა სკოლა უნდა მორგებოდა ქვეყანაში მიმდინარე ინდუსტრიალიზაციისა და კოლექტივიზაციის პროცესს. განათლების სისტემის რეფორმასთან დაკავშირებით მიღებული ყველა დადგენილება თუ რეზოლუცია, პარტიული თუ საბჭოთა ხელმძღვანელის მიერ წარმოთქმული სიტყვა ამის ანარეკლია. ხალხის ფართო მასებში წერა-კითხვის არცოდნა იმდენად აწუხებდათ, რამდენადაც ეს ზიანის მომტანი იყო ამ პროცესებისათვის. საბჭოთა სკოლის ამოცანები გარკვეული და განსაზღვრული იყო ხელისუფლების მიერ, სკოლას მთელი თავისი აღმზრდელობით-საგანმანათლებლო მუშაობა ფართოდ გაშლილი კოლექტივიზაციის და ინდუსტრიალიზაციის ინტერესების შესაბამისად უნდა წარემართა, და ”მხოლოდ ამ გზით მოახერხებს ჩვენი სკოლა მის წინაშე წამოჭრილი უდიდესი პრობლემის გადაჭრას, მხოლოდ ამ გზით შესძლებს ჩვენი სკოლა სოციალიზმის აქტიურ მშენებელთა აღზრდას”. იგივეა ნათქვამი რუსეთის სოციალ-დემოკრატიული (ბ) პარტიის პროგრამაში, რომ სკოლა ბურჟუაზიის კლასობრივი იარაღიდან საზოგადოების კომუნისტურად გარდაქმნის იარაღად უნდა გარდაიქმნას, იგი არამარტო კომუნისტური პრინციპების მქადაგებელი უნდა იყოს არპროლეტარულ და ნახევრად პროლეტარულ მშრომელთა ფენებში, არამედ პროლეტრიატის იდეური, ორგანიზაციული, აღმზრდელობითი საქმის მქადაგებელი, რათა მოხდეს ისეთი თაობის აღზრდა, რომელსაც ექნება უნარი საბოლოოდ დაამყაროს კომუნიზმი, სკოლას კავშირი უნდა ჰქონდეს საზოგადოებრივ-წარმოებით შრომასთან, რომელიც მოამზადებს ყოველმხრივად განვითარებულ კომუნისტური საზოგდოების წევრებს .

კომუნისტურად მოაზროვნეთა ჩამოსაყალიბებლად, ამ მხრივ საზოგადოების ფართო ფენების გასანათლებლად და გასათვითცნობიერებლად საჭირო იყო, თითოეული მათგანისათვის ესწავლებინათ წერა-კითხვა. სწორედ ამიტომ მთელი საბჭოთა კავშირის მასშტაბით გაიშალა წერა-კითხვის უცოდინარობის სალიკვიდაციო მოძრაობა. ოფიციოზი ამ კამპანიის ჩატარებას შემდეგი მიზეზით ასაბუთებდა : « ...წერა-კითხვის ცოდნა \_ ეს ძირითადი პირობაა, ურომლისოდაც შეუძლებელია მოქალაქემ მიიღოს შეგნებული მონაწილეობა სახელმწიფოებრივ და საზოგადოებრივ ცხოვრებაში. ზედმეტია იმაზე ლაპარაკი, წერა-კითხვის ცოდნას მოკლებული ხალხი წარმატებით განახორციელებს სოციალისტურ აღმშენებლობას» . შემოიღეს საყოველთაო-სავალდებულო საშუალო სწავლება. განსაზღვრულ იქნა ვადა \_ 1932-1933 სასწავლო წელი: ამ დროისათვის უნდა მომზადებულიყო მთელი სასკოლო ქსელი. ამის აუცილებლობის მიზეზად დასახელებულია ის, რომ «განხორციელებულ იქნეს საყოველთაო სავალდებულო სწავლება და რათა სასკოლო დაწესებულებათა სისტემა და სოციალური აღზრდა შეთანხმებულ იქნეს მოსახლეობის მოთხოვნილებებთან და მის ნაციონალურ შემადგენლობასთან’’ .

ცოტა მოგვიანებით, 1930 წლის 9 ოქტომბერს, საქართვლოს სსრ ცაკ-ი და სახკომსაბჭო იღებს ახალ დაგენილებას საქართველოს საბჭოთა სოციალისტურ რესპუბლიკაში საყოველთაო სავალდებულო სწავლების შემოღების წესის შესახებ, მიზეზად კი დასახელებულია ქვეყნის სახალხო მეურნეობის ინდუსტრიულ-სოციალისტურ საფუძველზე გარდაქმნის, კულტურული მშენებლობის ტემპის გაძლიერებისა და მასებში ტექნიკური ჩამორჩენილობების ლიკვიდაციის ამოცანები. მთელი საქართველოს მასშტაბით შემოიღეს სავალდებულო დაწყებითი სწავლება 8, 9, და 10 წლის ბავშვებისათვის და 11-15 წლის მოზარდთათვის, განისაზღვრა სკოლათა კატეგორიები ბავშვთა ასაკობრივი ცენზიდან გამომდინარე: 8, 9, და 10 წლის ბაშვებისათვის \_ პირველი საფეხურის 4 წლიანი \_ სკოლა მიჩნეულია ნორმალური ტიპის სკოლად, მოზარდთათვის 11-15 წლამდე ერთი და ორწლიანი სკოლა, მცირედ დასახლებულ ადგილებში \_ მოძრავი ან სტაციონარული სკოლები და შორეული სოფლებისათვის \_ სკოლები ბავშვთა ინტერნატით.

1930-31 სასწავლო წლიდან გათვალისწინებულია ქალაქებში, სამრეწველო და მუშათა ცენტრებში, კოლექტივიზაციის რაიონებში შვიდწლიანი შრომის სკოლის საშუალებით საყოველთაო სავალდებულო სწავლების განხორციელება. 4 წლიანი სწავლების გავლის შემდეგ ახალგაზრდა ვალდებულია სწავლა გააგრძელოს შემდეგ ეტაპზე; როგორც ჩანს, მშობელთა მიერ ბავშვების ვადაზე ადრე სკოლიდან გაყვანას მასიური სახე ჰქონდა და 1930-31 სასწავლო წლიდან აიკრძალა I და II საფეხურის სკოლებიდან ბაშვების გაყვანა სრული კურსის დამთავრებამდე. ადრე გაყვანის მიზეზი შეიძლება რამდენიმე ყოფილიყო, მათ შორის: კოლექტივიზაციის დაჩქარებულ ტემპებს და გაწერილ გეგმებს ოჯახის უფროსი წევრები მარტო ვერ აუდიოდნენ, მშობელს არ მოსწონდა საბჭოთა სკოლის პრინციპები და მოსწავლეთა იდეოლოგიური აღზრდა.

კულტურული მუშაობის ზრდისა და სასწავლო მუშაობის გაუმჯობესებისათვის საჭიროდ მიიჩნევდნენ გადამწყვეტი ღონისძიებების გატარებას: სკოლის საწარმოო ბაზაზე გადაყვანას, პოლიტექნიზაციას, საწარმოო პროცესების თეორიულ და პრაქტიკულ, წარმოების ორგანიზაციის შესწავლას, სკოლებში სხვადასხვა პოლიტექნიკური შრომის პროცესის შემოღებას და მათ მიმაგრებას რომელიმე საწარმოსთან (ქალაქის სკოლების) და კოლმეურნეობებთან (სიფლის სკოლებში). სასკოლო საგნების სწავლების დონის გაუმჯობესებაზე მეტად სკოლებში რომელიმე სასოფლო ან სამრეწველო სპეციალობის სწავლებაზე ზრუნავდნენ .

განათლების სისტემა დამატებით რგოლად იქცა სოფლის მეურნეობისა და მრეწველობის განვითარებისათვის, სასკოლო ქსელის გაფართოება და, საერთოდ, მოსახლების განათლებაზე ზრუნვა გამომდინარეობდა ქვეყანაში მიმდინარე ინდუსტრიალიზაციისა და კოლექტივიზაციის პროცესების ტემპებიდან. ხშირად ამ ტემპებს ვერ უძლებდა და ფეხდაფეხ ვერ მისდევდა განათლების სისტემა. სხვათა შორის, ამას თვითონვე აღნიშნავდნენ და სხვადასვა მეთოდით ცდილობდნენ, სკოლა დაწეოდა ინდუსტრიალიზაციისა და კოლექტივიზაციის ტემპებს .

განათლების მნიშვნელოვან საფეხურს წარმოადგენდა უმაღლესი საწავლებლები, რომელთა მიერ მომზადებულ კადრებს უნდა შეევსო საბჭოთა ინტელიგენციის რიგები როგორც ქალაქად, ისე სოფლად. ამ კადრებს უნდა შეეცვალა ძველი «ბურჟუაზიული”, “ნაციონალური სულისკვეთებით გაჟღენთილი“ ინტელიგენცია.

ამიერკავკასიის ცკ I ყრილობამ 1923 წლის იანვარში მიიღო დადგენილება ამიერკავკასიის პირველი კომუნისტური უნივერსიტეტის დააარსების შესახებ, რომელსაც კადრები ოთხი სპეციალობით უნდა გამოეშვა, მათ შორის საზოგადო-პედაგოგიურის ორწლიანი და პარტიულ-საბჭოთას სამწლიანი სწავლებით; ყრილობამ მიიღო დებულება უმაღლეს სასწავლებელთა შესახებ, სადაც ჩამოყალიბებულია თბილისის სახელმწიფო უნივერსიტეტისა და პოლიტექნიკური ინსტიტუტის მიზნები და დანიშნულება, რომელიც შემდეგნაირად განისაზღვრა: «გაავრცელოს მეცნიერული ცოდნა პროლეტარულ და გლეხურ მასებში, რომელთა ინტერესსაც უმაღლესი სასწავლებლების მოღვაწეობაში პირველი ადგილი უნდა ეჭიროს’’, ყოველი უმაღლესი სასწავლებლისათვის სავალდებულოდ მოითხოვდნენ ე.წ. მუშათა ფაკულტეტების არსებობას , სასწავლო პროცესის დროის მოთხოვნების შესაბამისად წარმართვას.

როგორც ჩანს, რეორგანიზაციის პროცესება არ გაამართლა და მოგვიაანებით, 1933 წლის 8 იანვარს, საქართველოს სსრ ცაკ-მა და სახკომსაბჭომ გამოსცა დადგენილება თბილისის სახელმწიფო უნივერსიტეტის მოწყობის შესახებ. ამ დოკუმენტით, რომელიც სსრ კავშირის ცენტრალური აღმასრულებელი კომიტეტის 1932 წლის 19 სექტემბრის დადგენილების \_ “უმაღლეს სასწავლებლებსა და ტექნიკუმებში სასწავლო პროგრამებისა და რეჟიმის შესახებ” \_ საფუძველზე და შესაბამისად იქნა მიღებული, დაადგინა, რომ თბილისის საფინანსო-ეკონომიკური ინსტიტუტის, საბჭოთა მშენებლობისა და სამართლის ინსტიტუტის და, ნაწილობრივ, პედაგოგიკური ინსტიტუტის ბაზაზე მოწყობილიყო სახელმწიფო უნივერსიტეტი 4-5 წლიანი სწავლის ხანგრძლიობით, შემდეგი ფაკულტეტებით: ა) ფიზიკო-მათემატიკური (მათემატიკური, ფიზიკური და ასტრონომიული); ბ) საბუნებისმეტყველო მეცნიერებათა (ქიმიური, ბიოლოგიური \_ ბიოლოგიური და ზოოლოგიური სექციები, გეოლოგიური და გეოგრაფიული \_ ფიზიკური და ეკონომიური გეოგრაფის სექციები); გ) ისტორიულ-ლიტერატურული (ისტორიული \_ ისტორიისა და ფილოლოგიის სექციები, ენისა და ლიტერატურის \_ ქართული ენისა და ლიტერატურის, რუსული ენისა და ლიტერატურის და უცხო ენებისა და ლიტერატურის სექციები); დ) ეკონომიური (პოლიტიკური ეკონომიის, საგეგმო \_ საგეგმო და სააღრიცხვო სექციები, და საფინანსო \_ საფინანსო და სავაჭრო სექციები); ე) საბჭოთა მშენებლობისა და სამართლის (საბჭოთა მშენებლობისა და საბჭოთა სამართლის განყოფილებებით). მთლიანად განათლების სახალხო კომისარიატის პრეროგატივა გახდა უნივერსიტეტის ხელმძღვანელი პერსონალის დანიშვნა, უნივერსიტეტში ნორმალური მეცადინეობის უზრუნველყოფა, თბილისის სახელმწიფო უნივერსიტეტის დებულების პროექტის შეიმუშავება . ქვეყანაში, სადაც ამაყად აცხადებდნენ, რომ არ არსებობენ კლასები და შენდება უკლასო სოციალისტური საზოგადოება, უმაღლეს სასწავლებელში მიღების დროს უპირატესობა პროლეტარიატისა და მისი მოკავშირე კლასის \_ გლეხობის წარმომადგენლებს ეძლეოდათ . როგორც კულტურის სხვა სფეროებში, განათლების სისტემაშიც თანამიმდევრულად ხორციელდებოდა კლასობრივი მიდგომა. უმაღლეს სასწავლებელში მოხვედრის უპირობო უპირატესობის უფლებით სარგებლობდნენ მუშათა და გლეხთა კლასის წარმომადგენლები, ხოლო “სოციალურად უცხო ელემენტების” მიღება შეზღუდული იყო .

ქართველ საზოგადო მოღვაწეთა მრავალწლიანი შრომის შემდეგ დაარსებული თბილისის სახელმწიფო უნივერსიტეტი საქართველოს ბოლშევიკური ხელისუფლების ხელში გადაიქცა საშუალებად, რომლითაც მოხდებოდა მარქსისტულ-ლენინიური იდეალების ქადაგება და გავრცელება საქართევლოს ახალგაზრდობაში.

მიუხედავად იმისა, რომ სწრაფი ტემპით იზრდებოდა სკოლების, უმაღლესი სასწავლებლების, მოსწავლეთა და სტუდენტთა რიცხვი, არც მატერიალური ბაზა და არც მასწავლებელთა რაოდენობა და დონე იყო შესაბამისი, რათა ეს გაზრდილი მოთხოვნილებანი დაეკმაყოფილებინა. ამიტომ საწავლო პროცესი დაბალი ხარისხის იყო . მივმართავთ სტატისტიკას, რომელიც ბოლშევიკებს ძალიან უყვარდათ და ყველაფერი საგულდაგულოდ დათვლილი ჰქონდათ: 1936 წლისათვის ქვეყანაში 20 უმაღლესი სასწავლებელია, სადაც 21.584 სტუდენტი სწავლობდა, 113 პროფესიულ-ტექნიკური სასწავლებელში კი \_ 21.752. ეს ციფრები მოტანილია ლ.ბერიას მოხსენებიდან, რომელიც მან საქართველოს კომუნისტური პარტიის (ბ) X ყრილობაზე წაიკითხა 1937 წლის 15 მაისს .

აქვე უნდა აღინიშნოს, რომ საბჭოთა მასწავლებლის როლი და ფუნქცია განსაზღვრული იყო. ”თვითეული მასწავლებელი, რომელიც ახლა გარემოცულია სტალინური ზრუნვითა და ყურადღებით, ხომ უნდა იყოს მოსწავლე ახალგაზრდობის არა მარტო კარგი აღმზრდელი, არამედ კარგი აგიტატორიც, რომელსაც უნდა შესწევდეს უნარი განუმარტოს მშრომელებს პარტიისა და მთავრობის პოლიტიკა” .

როგორც ჩანს, მასწავლებლობა, როგორც ინტელიგენციის ნაწილი (რაზეც ქვემოთ გვექნება დაწვრილებით საუბარი), უკმაყოფილებას გამოთქვამდა ქვეყანაში შექმნილი მდგომარეობით, დაკარგული დამოუკიდებლობისა და ეროვნული კულტურის დევნა-შევიწროების გამო. 1925 წლის იანვარში, საქართველოს მასწავლებელთა I ყრილობაზე, მარიამ ორახელაშვილის მოსმენის შემდეგ მიიღეს რეზოლუცია, რომილთაც ორივე მხარე პირობას დებდა: ხელისუფლება ყველანაირი პირობების გაუმჯობესებას აღუთქვამდა მასწავლებლებს და ამშვიდებდა მათ, აღნიშნავდა, რომ ისინი არ უნდა სწუხდნენ, რომ ”პროლეტარიატის დიქტატურა არათუ არ ავიწროვებს და სჩაგრავს ეროვნულ კულტურას, არამედ დევისებური ნაბიჯით წინ სწევს მას”; თავის მხრივ, მასწავლებლობა დამშვიდდა და ხელისუფლებას აღუთქვა ახალგაზრდობის კომუნისტური მორალით აღზრდა .

ხელისუფლება მზრუნველობას არ აკლებდა სასკოლო სახელმძღვანელოების შედგენისა და გამოცემის საქმეს. სახელმძღვანელოებიც ოფიციალური იდეოლოგიის შესაბამისად უნდა ყოფილიყო შედგენილი. ნებისმიერი წიგნი, იქნებოდა ეს სასკოლო სახელმძღვანელო თუ კლასგარეშე საკითხავი, აუცილებლად კლასობრივი ანტაგონიზმით აღზრდის ხელშემწყობი, იდეოლოგიურად, პედაგოგიურად, მხატვრულობის და ენის მხრივ მიღებული უნდა ყოფილიყო . სახელმძღვანელოს შინაარსი მთლიანდ უნდა ყოფილიყო განსაზღვრული სოციალისტური აღმშენებლობის ამოცანებით, იმ პერსპექტივებით, რასაც მათ ინდუსტრიალიზაცია, კოლექტივიზაცია, კულტურული რევოლუცია და საერთაშორისო მუშათა კლასი უყენებდა. “იდეოლოგიურ ფრონტზე ფრთებგაშლილ-გამწვავებული კლასთა ბრძოლის პირობებში ყოველ სახელმძღვანელო წიგნში წითელ ზოლივით უნდა იყოს გატარებული მკაფიო, ზუსტი პროლეტარულ-კლასიური ხაზი და მიმართულება, რომელიც საზოგადოებაში უნდა იწვევდეს კლასიური მტრისადმი ზიზღისა და მის წინააღგმდეგ აქტიური ბრძოლის სტიმულს” . ამ მხრივ საინტერესოა ე.წ. საბავშვო ლიტერატურის შემსწავლელი კომისიის ერთ-ერთი გადაწყვეტილება. ამ კომისიას შეუდგენია “მოძველებული” წიგნების სია, დაახლოებით 70 საბავშვო წიგნისა, რომელთაგან მხოლოდ რამდენიმეს დავასახელებ: შმიდტის – “მტრედი”, “მამის ერთგული”, “სვიის გვირგვინი”; კ. კარდანახელის \_ “სააღდგომო საჩუქარი ანუ ბედდაკარგული”, ი. გოგებაშვილის – “ასპინძის ომი”, “ერეკლე მეფე და ინგილო ქალი”, “თავდადებულნი ქართველნი”, “სხივი წარსულისა”, “საარაკო თავგადასავალი ტახტის მემკვიდრისა”, “საყმაწვილო კონა” და სხვ., გ. წერეთელის – “ჩვენი ძველი გმირები”, “ლომკაცი”, შიო მღვიმელის – “სამი ცელქი”, “ძუნწი”, “ნაცარა”, “ოქროს თავთავი”, გოეთეს “რეინეკე კუდა მელა”, ანდერსენის ზღაპრები და ა.შ. მათი აკრძალვის მოტივები ასეთია: ზოგიერთ მათგანში აღწერილია ყმისა და ბატონის მშვიდობიანი თანაცხოვრება, სადაც მსახურნი მონური ერთგულებითა და პატივისცემით არიან გამსჭვალულნი; ზოგიერთი გამოხატავს პატრიოტულ აღტაცებას მეფეებისა და გმირული წარსულისადმი, ხოლო ზოგიერთი კი კილოთი, ენით, ფორმით, აზრით, ესთეტიკური აღზრდის მხრივ მოძველებულნი არიან და თანამედროვე ცხოვრებისათვის მიუღებელ ემოციებს ანვითარებენ .

სასწავლო დაწესებულებების მდგომარეობის გაუმჯობესების მიზნით, საქართველოს ხელისუფლება ახორციელებდა მთელ რიგ ღონისძიებებს. გარდა სკოლების მატერიალურ-ტექნიკური ბაზის მოწესრიგებისა და გაუმჯობესებისა, ქვეყანაში მიმდინარე სოციალურ-პოლიტიკური, ეკონომიკური რეფორმების მოთხოვნების შესაბამისად საწავლო პროცესის დახვეწას და დაგეგმარებას მიმართავდა. ამის მიზეზად დასახელებულია ქვეყნის სახალხო მეურნეობის ინდუსტრიულ-სიციალისტურ საფუძველზე გარდაქმნის, კულტურული მშენებლობის ტემპის გაძლიერებისა და მასებში ტექნიკური ჩამორჩენილობების ლიკვიდაციის ამოცანები .

ისეთი შთაბეჭდილება რჩება, რომ განათლების სისტემა დამატებითი რგოლია სოფლის მეურნეობისა და საწარმოო დაწესებულებებისა, რომ სასკოლო ქსელის გაფართოება და, საერთოდ, მოსახლების განათლებაზე ზრუნვა გამომდინარეობს ქვეყანაში მიმდინარე ინდუსტრიალიზაციისა და კოლექტივიზაციის პროცესების ტემპებიდან.

ამ პროცესების შესაბამისად მოეწყო უმაღლესი სასწავლებლებიც. სწრაფი ტემპითY ვითარდებოდა არა მარტო დაწყებითი, არამედ საშუალო და უმაღლესი განათლების სისტემის ქსელიც.

30-იან წლებში გაძლიერდა კულტურისადმი პრაგმატული და უტილიტარული მიდგომა, მისი განვითარება უცილობლად დაკავშირებული იყო მიმდინარე სამეურნეო პრობლემების გადაჭრასთან. ფორსირებული ინდუსტრიალიზაციის პირობებში, კულტურული რევოლუციის ერთ-ერთი უმთავრესი ამოცანა იყო საჭირო რაოდენობის სამუშაო კადრების მომზადება, რომლებსაც ექნებოდათ სპეციალური ცოდნა და ოსტატობა (ერთმა მეოთხედმა იცოდა წერა-კითხვა).

შეიძლება ითქვას, რომ «კულტურული რევოლუციის» ერთ-ერთი მიზანი მიღწეულ იქნა. შეიქმნა კომუნისტური იდეოლოგიისადმი უკრიტიკოდ მორჩილი საზოგადოება, რომელიც კლასობრივი და პარტიული დაპირისპირების სულისკვეთებით იყო აღზრდილი (მათგან შეიქმნა «კრიტიკოსთა» მასა, რომლებიც შემდგომში თავიანთ თანამედროვე, «გზააბნეულ» მოღვაწეთ მოევლინნენ მამხილებლებად და აღმზრდელებად).

ხოტბა-დიდება და მადლობები კომუნისტების მიმართ იმის გამო, რომ მათ ქვეყანა გამოიყვანეს სიბნელიდან და აზიარეს მოწინავე იდეებს (რა თქმა უნდა მარქსიზმ-ლენინიზმი იგულისხმებოდა), მთლად არ შეესაბამება სიმართლეს.

თბილისის სახელმწიფო უნივერსიტეტის ბაზაზე შეიქმნა მრავალი ინსტიტუტი: 1928 წელს პოლიტექნიკური ფაკულტეტი გადაკეთდა პოლიტექნიკურ ინსტიტუტად; 1929-30 წლებში აგრონომიული ფაკულტეტის ბაზაზე შეიქმნა საქართველოს სასოფლო-სამეურნეო ინსტიტუტი, ხოლო 1932 წელს მას გამოეყო ზოოვეტერინარული ინსტიტუტი, 1930 წელს \_ სამედიცინო ინსტიტუტი. 1930 წელს, თბილისის სახელმწიფო უნივერსიტეტის რეორგანიზაციის შედეგად, წარმოიშვა პედაგოგიური, საფინანსო-კოოპერაციული, საბჭოთა აღმშენებლობისა და სამართლის ინსტიტუტები. უმაღლესი სასწავლებლები შეიქმნა საქართველოს სხვადასხვა ქალაქში: ქუთაისში, ბათუმში, გორში, თელავში, სტალინირში , რომელთა კურსდამთავრებულებმა მიიღეს დიპლომი და შეუერთდნენ საბჭოთა ინტელიგენციის რიგებს.

განსაკუთრებული ყურადღება ეთმობოდა ინტელიგენციის შევსებას მუშათა და გლეხთა რიგებიდან. ამისათვის, გარდა განათლების სისტემისა, არსებობდა დაწინაურების მეთოდი. «ხალხში უამრავი ორგანიზატორული ტალანტია; მათ ათასობით თელავდა, ღუპავდა, გარეთ ისროდა კაპიტალი; ჩვენ ჯერ კიდევ არა გვაქვს მათი გამონახვის, ფეხზე დაყენების, დაწინაურების უნარი. Mმაგრამ, ჩვენ ამას ვისწავლით...» . Eეს მითითება დაედო საფუძვლად პარტიის პოლიტიკას მუშათა დაწინაურების საქმეში, რაც ერთ-ერთი საშუალება გახდა ახალი, საბჭოთა ინტელიგენციის ფორმირებისათვის. დასაწინაურებლად შერჩევა, უპირველეს ყოვლისა, ხდებოდა კლასობრივი პრინციპით, ე.ი. აწინაურებდნენ პარტიის წევრებს, კომკავშირლებს, უპარტიოებიდან \_ ღარიბ და უღარიბეს გლეხებს და მუშათა საუკეთესო ნაწილს. დაწინაურებულთა შორის პარტია აწარმოებდა დიდ იდეურ-პოლიტიკურ, აღმზრდელობით მუშაობას, ყოველდღიურად ეხმარებოდა მათ (საბინაო საკითხი და სხვ.) . სახელმწიფო ხელისუფლების ორგანიზაციას, მრეწველობის სოციალისტურ ნაციონალიზაციას, აგრარულ რეფორმას, ახალ ეკონომიკურ პოლიტიკას და სხვა მრავალ ღონისძიებას ესაჭიროებოდა სანდო და შესაფერისი კადრები, რომელთა რიგები «დაწინაურებულთ» უნდა შეევსოთ. ასეც მოხდა. Eეწყობოდა პარტიული სკოლები, ლენინური გაწვევით შედიოდნენ პარტიის რიგებში. ისინი ინიშნებოდნენ სამეურნეო, პარტიულ, ადმინისტრაციულ თანამდებობებზე. მათ შექმნეს საბჭოთა საწარმოო-ტექნიკური ინტელიგენცია .

საბჭოთა მთავრობა დიდ ყურადღებას უთმობდა მუშფაკებსა და მუშათა მოსამზადებელ კურსებს, როგორც უმაღლეს სასწავლებელში შესასვლელ საშუალებას. იზრდებოდა მუშფაკების ქსელი: 1932-33 სასწავლო წელს საქართველოში იყო 27 მუშფაკი 8600 მოსწავლით, 1937-38 წწ. \_ 19 მუშფაკი 4000 მოსწავლით, 1938-39წწ. \_ 19 მუშფაკი 3900 მოსწავლით. უნდა აღინიშნოს, რომ სტუდენტთა რაოდენობით საქართველოს საბჭოთა სოციალისტური რესპუბლიკა ერთ-ერთი პირველი იყო საბჭოთა რესპუბლიკებს შორის. 1937-38 წწ. საქართველოში სწავლობდა 20.217 სტუდენტი, 1938-38 წწ. – 21.983. 1939 წელს საქართველოში იყო 15 უმაღლესი საწავლებელი 21.983 სტუდენტით . მეორე მსოფლიო ომამდე პერიოდში საქართველოს სასწავლო დაწესებულებები გადაიქცა ახალი საბჭოთაA ინტელიგენციის კადრების შექმნის კერად. 1928-1940 წლებში უმაღლესმა სასწავლებლებმა 29 ათასი სპეციალისტი გამოუშვა. სტუდენტი ახალგაზრდობის აღზრდას 2514 პროფესორ-მასწავლებელი ემსახურებოდა. 1939 წელს 1000 სულ მოსახლეზე 133,4 საშუალო და 11,2 უმაღლესი განათლების მქონე პირი მოდიოდა . თუ გავითვალისწინებთ საქართველოს მოსახლეობის საერთო რაოდენობას, ეს არნახული ციფრებია.

განსაკუთრებული აგიტაცია-პროპაგანდა წარმოებდა ძველი, «ბურჟუაზიული», «ნაციონალური სულისკვეთებით გაჟღენთილი» ინტელიგენციის მიმართ. Aახალ, საბჭოთა საზოგადოებაში, საბჭოთაA სახელმწიფოში მათ ადგილი არ დარჩათ, ისინი ზედმეტნი აღმოჩნდნენ. მათ უნდა «ესწავლათ» მასებისაგან ახლებურად ფიქრი და აზროვნება. თავდაპირველად, საბჭოთაA ხელისუფლების საწყის ეტაპზე, შედარებით «რბილი» იყო მათდამი დამოკიდებულება. 1925 წლის 6 აპრილს, საქართველოს სსრ საბჭოების მესამე ყრილობაზე სიტყვით გამოსული საქართველოს სსრ სახალხო კომისართა საბჭოს თავჯდომარე შ. ელიავა აკეთებს მოხსენებას რესპუბლიკის სამეცნიერო და კულტურული მდგომარეობის შესახებ და განიხილავს საქართველოს სამეურნეო-სამრეწველო მდგომარეობას, საუბრობს კომისარიატების მუშაობის შესახებ. მას მოჰყავს ასეთი სტატისტიკური მონაცემები: 100 000 მუშა-მოსამსახურე ჩაბმულია მუშაობაში. უმუშევარია 47000 კაცი. ისინი ასე ჰყავს განაწილებული: «ინტელიგენცია \_ გონებრივი და კანტორის მუშაკები - 39%, წარმოებითი ჯგუფი - 21%, ტრანსპორტი და სახელმწიფო კავშირი - 12%, შავი მუშები და გაურკვეველი პროფესიები - 14%. უმუშევართა ციფრების განხილვამ, ამხანაგებო, მიგვიყვანა ერთ საინტერესო დასკვნამდე: საქართველოს დიდძალი ინტელიგენცია ჰყავს». Mშ. ელიავას მძიმედ ეჩვენება ინტელიგენციის «პრობლემა» საქართველოში და ხელისუფლებას მოუწოდებს, მიხედოს ამ საკითხს და თანაც ინტელიგენციის მეტისმეტი ჰუმანიტარულობა და საბჭოთა აღმშენებლობისათვის გამოუსადეგარობა აწუხებს. «...საერთოდ ეს ინტელიგენცია მრავლად არის ამოყრილი ცხოვრების ზედაპირზე და მათი განაწილება და გამოყენება საბოლოოდ არ შეგვიძლია. რანაირ მიმართულებას მიიღებს შემდეგში ინტელიგენციის საკითხი, ეს დღეს გაურკვეველიაო» , \_ აღნიშნავდა შ. ელიავა.

ხორციელდებოდა «დათმობათა განსაკუთრებული პოლიტიკა». უნდა აღინიშნოს, რომ ბოლშევიკები ქართულ ინტელიგენციას სამ კატეგორიად ყოფდნენ. პირველია ტექნიკური ინტელიგენცია, რომელმაც პირველმა აღიარა საბჭოთა ხელისუფლება და დაიწყო მასთან თანამშრომლობა, შემდეგ \_ ექიმები და ბოლოს \_ საქართველოს მწერლები და «ნაციონალიზმის სენით შეპყრობილი» ინტელიგენცია , რომელთა გადმობირება, «აღზრდაც» ვერ მოახერხეს და რომლებიც შეიქმნენ რეპრესიების მსხვეპლნი.

ამ მხრივ საინტერესოა სეგალის 1929 წელს გამოქვეყნებული სტატია ინტელიგენციის, მისი როლისა და დანიშნულების შესახებ. მასში მკაფიოდაა ჩამოყალიბებული და გახმოვანებული ხელისუფლების დამოკიდებულება ინტელიგენციისადმი. ინტელიგენციის ერთ-ერთი ფუნქციაა პროლეტარიატის სამსახური, მოვალეობა \_ მარქსიზმის შესწავლა და ისეთი თვისებების შეძენა, როგორიცაა ინციატივა, აქტიურობა და ენთუზიაზმი, რათა ისინი ორგანიზატორის, მოწინავის და ხელმძღვანელის რანგში იქნეს აყვანილი სოციალისტურ ცხოვრებაში .

მშრომელი გლეხობის პარალელურად, შეტევა ქართულ ინტელეგენციაზეც მიმდინარეობდა. ინტელიგენციაზე შეტევის საბაბი გახდა ე.წ. კონდრატიევშჩინა. 1930 წელს მოსკოვში გაასამართლეს გამოჩენილი მეცნიერ-ეკონომისტები ნ. კონდრატიევი, ა. ჩაიანოვი და სხვები, რომლებიც სამართლიანად ილაშქრებდნენ ეკონომიკაში მთავრობის უმართებულო კურსის წინააღმდეგ. «კონდრატიევშჩინა» საბაბი გახდა მთელ ქვეყანაში მასიური კამპანიის ჩატარებისა «მავნე ელემენტებისაგან» ინტელიგენციის გასაწმენდად.

კონდრატიევისა და ჩაიანოვის მომხრეთა ძებნა დაიწყო საქართველოს სამეცნიერო დაწესებულებებში. საქართველოს კომპარტიის ცენტრალური კომიტეტის დადგენილება მიუთითებდა აქაც «მავნე პლატფორმის» არსებობაზე. დასახელებული იყვნენ კიდევაც პიროვნებანი (ჭუმბურიძე, გონჩაროვი, სავიცკი, ავერბახი და სხვები), რომლებიც, თითქოს, იმედს ამყარებდნენ ინდუსტრიალიზაციისა და კოლექტივიზაციის ჩაშლაზე. პარტიის ცენტრალური კომიტეტის დადგენილების განხილვა დაიწყო სამეცნიერო და სასწავლო დაწაესებულებებში. განსაკუთრებული იერიში მიიტანეს ძველი თაობის ქართველ ინტელიგენციაზე, რომლის «შეცდომას» ამუქებდნენ მათი ნაციონალური მისწრაფებების მხილებით.

ნაციონალისტური რეციდივების აღმოფხვრისათვის ბრძოლაში საპროგრამო შეხედულებებს ასახავდა უნივერსიტეტის მაშინდელი რექტორის ივ. ვაშაყმაძის სტატია, რომელიც ჟურნალ «მნათობში» დაიბეჭდა და სადაც საბჭოთაA ეპოქის ჰუმანიტარული მეცნიერებანი საქართველოში ერთნაირად მონათლული იყო, როგორც ანტისაბჭოური, ანტიმარქსისტული და ნაციონალისტური. «არ მივცემთ ნებას ანტი-მარქსისტულ, ნაციონალისტური შეხედულებების შემდგომი პროპაგანდისა. ვინც არ განიარაღდება, ვინც არ იბრუნებს პირს ჩვენსკენ და არ იცნობს მარქსიზმის მონოპოლიას \_ გარიყული დარჩება ჩვენი საბჭოთა სინამდვილისაგან» .

სახელმწიფო ხელისუფლება ინტელიგენციისაგან ითხოვდა სამსახურს და სახელმწიფო შეკვეთების შესრულებას, სამაგიეროდ, მისი არსებობისათვის იხდიდა, აჭმევდა, აჯილდოებითა და მიწოდებით ხრწნიდა. შედეგად, ინტელიგენციის ზოგიერთ წარმომადგენელს ჩამოუყალიბდა სამოქალაქო მერკანტილიზმი, რაც შემოქმედებითი ადამიანისათვის (და არამარტო მისთვის) საშიში მოვლენაა. როგორც წესი, ეს შემოქმედს აქცევდა ადმინისტრატორად, ახალისებდა შემოქმედებით უნაყოფობას .

მიმდინარეობდა ინტელიგენციის სასტიკი დაშტამპვა და ხელახალი გამოჩორკნა. თავის დროზე ბუხარინმა განაცხადა : «ჩვენ დავშტამპავთ ინტელიგენტებს, გამოვიმუშავებთ მათ როგორც ფაბრიკაში» .

შეიძლება ითქვას, რომ საბჭოთა გაგებით, ინტელიგენტია ის, რომელსაც აქვს დიპლომი, მუშაობს პარტიულ თანამდებობაზე, როგორც სოფლად, ისე ქალაქად. შესაბამისად, ინტელიგენციაა დიპლომირებული, საბჭოურ ყაიდაზე აღზრდილი მასა, რომელიც პარტიული ელიტის მიერ შეიქმნა. ჩამოყალიბდა ახალი საბჭოთა ინტელიგენცია \_ პოლიტიკურად სანდო, იდეოლოგიურად მომზადებული, რომელსაც ეყრდნობოდა და ენდობოდა საბჭოთა ხელისუფლება. მის გვერდით კი არსებობდა «იდეურად მოუმზადებელთა», ჩამოუყალიბებელთა, ნაციონალურ დევნილთა, ნებსით თუ უნებლიეთ დაბნეულთა კოჰორტა «ძველი» ინტელიგენციისა, რომელიც «ხელახალ აღზრდას» საჭიროებდა.

მათ მიერ გამოცემულმა დეკრეტებმა – მშვიდობის, მიწის, მუშათა კონტროლის შესახებ, აგერთვე «დეკლარაციამ რუსეთის ხალხთა უფლებების შესახებ» საწყის ეტაპზე მათ ფართო მასების მხარდაჭერა მოუპოვა . ბოლშევიკებმა საზოგადოებას შესთავაზეს მთავარი ღირებულების ხარისხში კომუნისტური საზოგადოების – სოციალისტური თანასწორობის საზოგადოების – აშენება, სადაც არ იქნებოდა ჩაგვრა, ადამიანის მიერ ადამიანის ექსპლოატაცია. დახატული მომავლის პერსპექტივა, კომუნისტური იდეალი საბოლოოდ ჩაჯდა აზროვნებაში, ფსიქიკაში, იგი გახდა სოციალური ოპტიმიზმის გენერატორი, სახალხო მასების მობილიზაციისა და აღტკინების საშუალება. სხვა სიტყვებით რომ ვთქვათ, გარკვეულ ეტაპზე მათ შეძლეს როგორც ელიტის, ასევე მასების ერთ მთლიანობად შეკვრა .

იდენტობის კვლევა თანამედროვე სოციალურ და ჰუმანიტარულ მეცნიერებებში, ძალზე აქტუალურია, რომლის გამომწვევ მიზეზად სამართლიანად მიიჩნევენ გლობალიზაციასა და კულტურულ მრავალფეროვნებას. შესაბამისად, აქტუალურია ყოველი კულტურისთვის ინდივიდუალურობისა და უნიკალურობის დამტკიცება. რისი ყველაზე ეფექტური საშუალება არის იდენტობის განსაზღვრა.

იდენტობის ჩამოყალიბებაში დიდ როლს წარსული თამაშობს, რაც განაპირობებს მისი კვლევის აუცილებლობას.

ჩვენი მიზანს წარმოადგენს საბჭოთა იდენტობის ფორმირების შესწავლა წარსულში და ამ რთული პროცესის გაანალიზება კოლექტიური მეხსიერების მეშვეობით.

საბჭოთა ისტორიოგრაფია წარმაოდგენდა საბჭოთა იდეოლოგიისა და პოლიტიკის ნაწილს, იგი იქმნებოდა სსრკ ჰომოგენიზაციისთვის, ხანგრძლივ პერსპექტივაზე გათვლით.

წარმოდგენილი მასალა გამოხატავს ქართული საბჭოთა კოლექტიურ მეხსიერების პროდუქტს, როგორებიცაა პოლიტიკური ლიდერების, პროპაგანდისტების, საბჭოთა მასწავლებლების, საბჭოთა ისტორიკოსების, კოლმეურნეების, მუშების და სხვათა ნააზრევი. უნდა აღვნიშნოთ, რომ სწორედ ისინი ქმნიან საბჭოთა იდენტობას, აყალიბებენ რა საბჭოთა კოლექტიურ მეხსიერებას და ამ გზით, თავად ყალიბდებიან ახალ საბჭოთა ადამიანებად.

მაგალითად, 1954 წლის საქართველოს სსრ განათლების სამინისტროს პედაგოგიკურ მეცნიერებათა სამეცნიერო-საკვლევი ინსტიტუტის კრებული “ისტორიის სწავლების საკითხები სკოლაში,” წარმოდგენილია ქართველ საბჭოთა მეცნიერთა შრომები, რომელთა მთავარი აზრი დაკავშირებულია ისტორიის სწავლებასთან.

ერთგვარი სამოქმედო პროგრამის მსგავსად, მკაფიოდ არის განსაზღვრული, რომ “ისტორიული ფაქტები და მოვლენები უნდა გავაშუქოთ, როგორც ობიექტურად კანონზომიერი პროცესი, რომელიც მიმდინარეობს ობიექტური კანონების საფუძველზე. ისტორიული მოვლენები ისე უნდა იქნას ახსნილი და გაშუქებული, რომ ნათელი იყოს ის ძირითადი კანონები, რომელიც საფუძვლად უდევს სახელმწიფოს მოქმედებას, მთავრობის, პარტიის საქმიანობას.

მნიშვნელოვანი იყო საბჭოთა კავშირში მოსახლე სხვადასხვა ეროვნებების იდენტფიკაციის პრობლემა. საბჭოთა ადამიანის იდენტურობის დადგენა შეიცვალა, ნაცვლად რელიგიური და ეროვნულისა, მისი იდენტიფიკაცია რამდენიმე ძირითადი ფაქტორით ხდებოდა, კერძოდ, კლასობრივი და პარტიული კუთვნილებით. როგორც სვანტე კორნელი აღნიშნავს, ეთნიკური ან ჯგუფური იდენტურობების გამოდევნის ერთ-ერთი და, შესაძლოა, უფრო წარმატებული მეთოდია მათი ჩანაცვლება იდეოლოგიით. ყოფილ საბჭოთა კავშირში კომუნისტურ იდეოლოგიას უნდა წაეშალა განსხვავებანი ხალხებს შორის და ჩამოეყალიბებინა თვისებრივად ახალი ადამიანი. მაგრამ, როგორც მკვლევარი აღნიშნავს, ამ პროცესების წარმატებით განხორციელებას საბჭოთა სახელმწიფოს სტრუქტურის ეროვნულმა დაყოფამ შეუშალა ხელი. “ეროვნული” ერთობები, რომელთაგან შედგებოდა საბჭოთა კავშირი, არ იყო ეთნიკურად ჰომოგენური. ამ ჰეტეროგენულობის შედეგი იყო “სატიტულო ეროვნებების” მიერ უმცირესობათა ასიმილაციის ფარული თუ აშკარა პოლიტიკა. საბჭოთა იდენტურობა ყველაზე ძლიერი და ღრმა უნდა ყოფილიყო, მაგრამ ხშირად ეს არ შეესაბამებოდა სინამდვილეს. ეროვნული, რელიგიური, რეგიონული, ჯგუფობრივი ანუ თავდაპირველი, ტრადიციული იდენტურობის დაძლევა ხანგრძლივი და იძულებითი პროცესია. ყველაზე მტკივნეული და პრობლემური იყო ნაციონალური იდენტურობა, რომელსაც ყველა ერი სხვადასხვა გზითაA და ფორმით აგებს. ამ შემთხვევაში ბევრია დამოკიდებული კონკრეტულ-ისტორიულ სიტუაციაზე, ნაციონალური ტრადიციის შინაარსზე და პოლიტიკურ კონტექსტზე. ლ.იონინი საუბრობს ეროვნული იდენტურობის განმსაზღვრელ სამ ძირითად ფაქტორზე: პოლიტიკურზე, კულტურულსა და მითოლოგიურზე, რომელთაგან შესაძლებელია სამივეს ერთდროული არსებობა ან, გარკვეულ კონკრეტულ სიტუაციაში, შეიძლება ერთი რომელიმე იყოს უფრო მნიშვნელოვანი . საბჭოთა კულტურის საწყის ეტაპზე უფრო მნიშვნელოვანი გახდა კულტურული ფაქტორი, რაზეც II თავის მეორე პარაგრაფში გვქონდა საუბარი.

20-იან წლებში საბოლოოდ დამთავრდა პარტიულ-სახელმწიფო აპარატის მიერ სახელმწიფოს მართვის ძირითადი ფუნქციების ხელში ჩაგდების პროცესი, ახალი მმართველი ფენის – ნომენკლატურის ჩამოყალიბება, რომლის შექნაც რთული სოციალური და პოლიტიკური პროცესების თანადროულად მიმდინარეობდა , ძველი მმართველი კლასის ჩამოშორებით, რომლის განადგურება პერიოდულად ხორციელდებოდა. ფ.ბროდელი ამ გზას სოციალური იერარქიის ჩამოყალიბებას და არნახული პრივილეგიების მინიჭებას უწოდებს. მაგრამ ეს იერარქია არ გაფორმებულა ოფიციალურ კლასად, არამედ სათავეში მოექცა და პროლეტარიატის წინამძღოლის სახელს ამოეფარა .

ვერ შესრულებული დანაპირები მტრებს ბრალდებოდა, ხდებოდა მტრის ხატის მუდმივი ძიება. ხელისუფლება სისტემატიურად მიმართავდა შიშის დათესვასა და ტერორს აგიტაცია-პროპაგანდის ყველა საშუალებით, რომ მსოფლიოში საუკეთესო სახელმწიფო მუდამ საფრთხეშია კლასობრივი მტრების მხრიდან, ამიტომ სჭირდება მას განსაკუთრებული დაცვა, ამისათვის აუცილებელია წითელი არმია; «ანგარიში უნდა გაეწიოს სამხედრო თავდასხმის შესაძლებლობას კაპიტალისტური სახელმწიფოების მხრივ პროლეტარულ სახელმწიფოზე» .

ძველი ინტელიგენცია უპირველეს მტრად და კაპიტალისტური სამყაროს ჯაშუშებად იყო შერაცხული. მათმა საწინააღმდეგო სასამართლო პროცესებმა შეავსო სასამართლო და არასასამართლო ანგარიშსწორებები ოპოზიციური პარტიების, პარტიული და სამხედრო კადრების მიმართ. 1936-1938 წლების რეპრესიების მიზანი იყო სოციალური დაძაბულობის მოხსნა «მტრის» გამოვლენისა და დასჯის გზით, ნებისმიერი ოპოზიციური განწყობის ჩანასახშივე ჩახშობა, პერიფერიებზე ხელისუფლებისათვის უპირობო მმართველობის გარანტირება .

ახალი საბჭოთა ხელისუფლება ისწრაფვოდა აბსოლუტურად ყველა სფეროს კონტროლისაკენ, საზოგადოებრივი მოღვაწეობის ყველა – ეკონომიკური, კულტურული, სოციალური ურთიერთობის, სულიერი ცხოვრების სფეროში. ასეთი შემთხვევების დროს კი «ცივილიზაცია შეიძლება ვრცელდებოდეს, მაგრამ არ შეიძლება მნიშვნელოვნად წაიწიოს წინ ისეთი ხელისუფლების პირობებში, რომელიც მოქალაქეებს ყოველდღიური საქმეებით ხელმძღვანელობის უფლებას ჩამოართმევს და მას თავზე აიღებს», აღნიშნავს ფ. ჰაიეკი . საზოგდოებრივი ცხოვრების გასახელმწიფოებრიობა უმთავრესი ტენდენციაა საბჭოთა პოლიტიკური სისტემის განვითარებისა 20-30-იან წლებში, ასეთი სახელმწიფო ხასიათდება როგორც ტოტალიტარული.

წარმოების საშუალებების ცენტრალიზებული მართვა არც ხელს უწყობს უხვი კოლექტიური პროდუქციის წარმოებას, არც ჭეშმარიტებას და არც ზნეობრიობას ექვემდებარება, და თანაც მის სამართლიანობაზე ლაპარაკიც ზედმეტია; მას შეუძლია მთელ საზოგადოებრივ ცხოვრებაზე, ანუ, როგორც ფ. ჰაიეკი უწოდებს, «ადამიანური თანამშრომლობის გაფართოებულ წესრიგზე», მის ჩამოყალიბებულ ტრადიციულ ნორმებზე იქონიოს გავლენა .

ნეპზე გაადსვლამ დადებითი რეაქცია გამოიწვია საზოგადოების ფართო ფენებში: გლეხობამ მიწის მეპატრონედ იგრძნო თავი, ვაჭრობის და მრეწველობის განვითარება ახალ სამუშაო ადგილებს ქმნიდა, ინტელიგენციის ნაწილიც ემხრობოდა მას, რადგან ფიქრობდა, რომ ჩამოყალიბდებოდა და განმტკიცდებოდა მესაკუთრე-მწარმოებელთა ახალი კლასი, რომელიც ხელისუფლებას აიძულებდა, უარი ეთქვა ექსტრემისტულ პოლიტიკაზე . მაგრამ საზოგადოებაში არსებობდნენ ისეთი ძალებიც, რომელთაც ნეპით არანაირი დაინტერესება არ ჰქონდათ. ბოლშევიკები, რომლებიც ისწრაფოდნენ დაენგრიათ ძველი საზოგადოება და ასეთი სახით გაეთავისუფლებინათ ადგილი ახალი მშენებლობისათვის, მიმართვდნენ ასეთ ძალებს \_ უღარიბეს ფენებს, მუშათაAდა გლეხთა კლასების უფრო ბნელ და გაუნათლებელ მასებს. რადგან ბოლშევიკები ფიქრობდნენ, რომ რაც ნაკლებად იყვნენ ისინი დაკავშირებულნი წარსულთან, მით უფრო გაუადვილდებოდათ ახლის აშენება. სოციალისტურმა რევოლუციამ დაანგრია საზოგადოების გენეტიკური განვითარება, სოციალურ-ეკონომიკური სტრუქტურების ცვლილებებმა, ეკონომიკურმა ცენტრალიზაციამ ჩამოაყალიბა ჰიპერტროფირებული და განშტოებული სახელმწიფო აპარატი, რომელმაც ყველაფრის ჩანაცვლება მოახდინა .

საბჭოთა ცივილიზაციაზე საუბრისას ფ. ბროდელი აღნიშნავდა, რომ ქვეყანაში მიმდინარე ცვლილებების სწრაფი ტემპების გამო მოხდა საზოგადოების უზარმაზარი სოციალური მუტაცია. ინდუსტრიალიზაციის მკვეთრი ზრდით საბჭოთა საზოგადოების თითოეული წევრი თავდაყირა იქნა დაყენებული, მათ კი, თავის მხრივ, მთლიანად დაანგრიეს საბჭოური ცხოვრება. ეს, პირველ რიგში, გლეხებს დაეტყოთ, რომლებმაც ცხოვრების სტილის ტრადიციული გარემო-პირობები დაკარგეს, შემდეგ \_ მუშათა კლასს, რომელიც ვერ გებულობდა, რა უნდოდათ მისგან. საბჭოთა კავშირი «აწარმოებდა» ინტელექტუალებს იმდენს და იმ პროფესიისას, რაც მას სჭირდებოდა .

სტალინის და პარტიის მითითებით უნდა აღეზარდათ არა უბრალოდ მუშა, არამედ დისციპლინიანი მებრძოლი, რომელსაც შეეძლებოდა გარკვევა თანამედროვე ვითარებაში და მონაწილეობის მიღება აქტიურ სოციალისტურ მშენებლობაში. ასევე უნდა ებრძოლათ ჯანსაღი თაობის აღზრდისათვის, რომელიც შემოქმედებითი ინიციატივითა და კოლექტიური ცხოვრების ჩვევებით იქნებოდა შეიარაღებული . ცხადია, რომ პიროვნების საბჭოთა ტიპაჟი ყალიბდებოდა სხვადასხვა ფაქტორის ზეგავლენით. გადატანილმა უცნაურმა გადატრიალებამ, დაჩქარებულმა ინდუსტრიალიზაციამ და ურბანიზაციამ საქმე იქამდე მიიყვანა, რომ ქვეყანაში გამოჩნდა მასა ხალხისა, რომლებიც მოწყდა საკუთარ ბუნებრივ სოციუმს, დაკარგა ტრადიციულ კულტურასთან და ჩვეულებრივ ყოფასთან კავშირი და იძულებულნი გახდა, შეგუებოდა ახალ წესს.

ერთ-ერთი უმთავრესი ფაქტორი საბჭოთაA ადამიანის პიროვნულობის ჩამოყალიბებისა არის ოფიციალური იდეოლოგია, რომელმაც საზოგადოებაში დაამტკიცა ფასეულობათაA ახალ სისტემა და ეთიკურ-ზნეობრივი ნორმები . მას პრეტენზია ჰქონდა საყოველთაობაზე, ისტორიულ სამართლიანობაზე და ჭეშმარიტების განსახიერებად მოჰქონდა თავი, ამიტომაც მის მიერ წამოყენებული იდეალები რწმენად უნდა მიეღოთ, ხოლო მათი განხორციელება მომავლის საქმე ხდებოდა. მ. ეპშტეინის თქმით, ოფიციალური კულტურისათვის უცხო იყო სხვა კულტურებზე დაკვირვება ან მასთან თავის შედარება, რადგან იგი თავს მიიჩნევდა ზე-ისტორიულ და ზე-კულტურულ მოვლენად . გარდა ამისა, აუცილებელი იყო ძალადობის გამოყენება, სოციალისტური იდეალებით ადამიანისა და საზოგადოების რადიკალური გარდაქმნა. ფასეულობათაA ახალ სისტემაში ადამიანის ინდივიდუალურობა ფასდებოდა დაბალი ნიშნით, პირველ რიგში, თითოეულ მათგანს თავი Uუნდა ეგრძნო ახალი საზოგადოების მშენებლად, მზად ყოფილიყო თავის გაწირვისთვისაც კი საერთო საქმის სასარგებლოდ . ყველა ღონისძიება და ქმედება, რომელსაც ხელისუფლება ატარებდა, მიმართული იყო ახალი ფსიქოლოგიის ადამიანის შექმნისაკენ. როგორც ზემოთ აღვნიშნეთ, საბჭოთა სკოლა ერთ-ერთი მნიშვნელოვანი, აქტიური იარაღი და საშუალება იყო ამ მიზნის მისაღწევად. საბჭოთა სკოლაში უნდა აღზრდილიყო სოციალური ინსტინქტის, კოლექტიური შეგნების და განცდის უნარიანი ადამიანი, რომელიც ცხოვრებისეულ მოვლენებს კლასობრივად აღიქვამდა და აითვისებდა. მოზარდებში საზოგადოებრივი ჩვევების შემუშავებისათვის საჭირო იყო მათში კოლექტივისტური დისციპლინის აღზრდა და შესაბამისი თვითგანსაზღვრულობა, უნდა ესწავლათ შრომის სწორი განაწილების მნიშვნელობა კოლექტივის მიერ საზოგადოებრივი სამუშაოს, მშრომელთა ქონებისათვის პასუხისმგებლობის გრძნობის გამო .

მაგრამ ძნელია არ დაეთანხმო მოსაზრებას, რომ ოფიციალური იდეოლოგიის მნიშვნელობა იმდენად ძლიერია, იმდენად მკაცრდება ესა თუ ის მხარე იდეოლოგიისა, რამდენადაც ის შეესაბამება მენტალურ თვისებებს, კულტურულ არქეტიპებს, და შესაბამისადაც გადამუშავდება . მასობრივმა რეპრესიებმა, მბრძანებლურმა სისტემამ ჩამოაყალიბა საზოგადოებრივი აზროვნების და ქცევის ისეთი თვისებები, როგორიცაა: დამოუკიდებლად გადაწყვეტილების მიღების უუნარობა, ბრძანებების ბრმად მორჩილება, პასუხისმგებლობის შიში, სახელმწიფო მექანიზმში «ადამიანი-ჭანჭიკის» ფსიქოლოგიის ჩამოყალიბება, შემოქმედებითი ინიციატივის დაცემა, შიში და ეჭვი. ჩამოყალიბდა ფუნქციადაკარგული ხალხი, რომელიც მხოლოდ იარაღი იყო არსებული რეჟიმის ხელში, რაც კულტურული რევოლუციის ძირითადი მიზანი იყო. ბოლშევიზმმა მოსპო საზოგადოებრივი ცხოვრების რეგულირების საუკუნეების განმავლობაში გამოცდილი სისტემა. ადამიანი ტოტალურად ჩათრეული აღმოჩნდა საზოგადოებრივ სტრუქტურებში.

საზოგადოებრივი მოღვაწეობის სხვადასხვა სფეროში მომხდარი ცვლილებების გავლენით, ჩამოყალიბება დაწყო პიროვნების ახალმა ტიპმა. საბჭოთაA ისტორიოგრაფიაში ეს პროცესი განიხილებოდა, როგორც ადამიანის ბუნების გაკეთილშობილება, მასში ახალი თვისებების აღზრდა – კოლექტივიზმი, ამხანაგურობა, გაბედულება, სოციალისტური იდეალების ერთგულება, საზოგადოებრივი ინტერესებისადმი პირადის დაქვემდებარების უნარი. პოსტსაბჭოურ ხანაში კი შეფასებები შეიცვალა, საბჭოთა ადამიანმა დაკარგა მიმზიდველი თვისებები და შეიძინა უარყოფითი .

საზოგადოებაში ადამიანის მდგომარეობის არასტაბილურობამ, სოციალურ სტრუქტურებში მისმა შეუზღუდავმა ჩათრევამ ადამიანი იძულებული გახადა, უფრო მეტად გაფრთხილებოდა თავის სოციალურ სტატუსს, თავის მდგომარეობას. მოთხოვნილება სხვა ადამიანებთან გაერთიანებისა, ურთიერთობისა – ნებისმიერი კულტურის ბუნებრივი მოვლენაა. მაგრამ სხვა საქმეა, როდესაც მთელი საზოგადოებისათვის ეს მოთხოვნილება ხდება ერთადერთი და დომინანტი. მაშინ, სოციალური უტოპიის ეს ძლიერი ფსიქოლოგიური ძირი სოციალური ზურგი ხდება იდეალური საზოგადოების პროექტირებისათვის. ნებისმიერ ასეთ პროექტს მივყავართ ტოტალიტარიზმისაკენ, რომელიც, ამ სიტყვის ყველაზე ფართო გაგებით, საყოველთაო ბატონობაა ინდივიდუალიზმზე, საზოგადოსი \_ კერძოზე, ყველასი \_ ერთზე. ტოტალიტარიზმის ნამდვილი შემზღუდავი არის კერძო საკუთრება, არამარტო როგორც ეკონომიკური კატეგორია, არამედ როგორც საყოველთაო ზოგადცივილიზებული ძირი პიროვნების თავისუფლების განვითარებისათვის .

აქვე უნდა აღინიშნოს, რომ საბჭოური კლასობრივი იდენტურობა ძნელად გამოსადეგი იყო კავკასიელი ხალხებისათვის, რომელთა ნაწილს წინაფეოდალური სოციალური სტრუქტურა ჰქონდა, მათ არ გააჩნდათ წარმოების ნამდვილი კაპიტალისტური წესი. ამიტომ კავკასიელებისათვის საბჭოთა იდეოლოგია და იდენტურობა უფრო ძნელად გასაგები იყო, ვიდრე საბჭოთა კავშირის ევროპელი მოქალაქეებისათვის.

კავკასიელმა ხალხებმა, ძალზე განსხვავებული სოციალური ორგანიზაციისა და ძლიერი მუსლიმური იდენტურობის წყალობით, თითქმის სრულად შეინარჩუნეს საკუთარი იდენტურობა, მაგრამ დიდი რაოდენობით რუსების ცხოვრებამ ამ რეგიონში გავლენა იქონია მათზე. ადგილობრივი მოსახლეობისათვის რუსული ენის დაუფლების აუცილებლობას განათლებისა და კარიერის მიზნები განაპირობებდა.

აშკარად იკვეთებოდა პროცესები, რომლებიც დამახასიათებელი იყო საერთოდ ინდუსტრიალიზაციის ეპოქებისათვის, აგრეთვე განპირობებული იყო საბჭოთა საზოგადოების თავისებურებებით. პირველს შეიძლება მივაკუთვნოთ, უპირველეს ყოვლისა, კულტურისა და განათლების დემოკრატიზაცია, აღმოცენება და გავრცელება ხელოვნების ახალი დარგებისა, რომლებიც დაფუძნებული იყო ტექნიკური საშუალებების გამოყენებაზე (რადიო, კინო), რომელთა წყალობითაც კულტურის მიღწევები ხელმისაწვდომი გახდა ფართო მასებისათვის, რამაც მასობრივი კულტურის შექმნას შეუწყო ხელი. ადამიანი ტოტალურად ჩათრეული აღმოჩნდა საზოგადოებრივ სტრუქტურებში, პიროვნება და მასა განუყოფელ მთლიანობად იქცა. სკკპ მიერ განხორციელებულ ტერორს ერთი მიზანი და ამოცანა ჰქონდა – დაენერგა საყოველთაო შიში, საბოლოოდ დაეთრგუნა ყოველგვარი პროტესტის სურვილი, წაეშალა განსხვავება კავშირში მოსახლე სხვადასხვ ეროვნებებს შორის, შეექმნა ტოტალიტარული მორჩილების ატმოსფერო.

მეხსიერებას აქვს სოციალური ბუნება, იგი ცვალებადი და დინამიურია და იძლევა საინტერესო ინტერპრეტირებისა და რეპრეზენტაციის საშულებას წარსულის კვლევისა და იდენტობის განსაზღვრის პროცესში.

პ. ნორა, გამოყოფს 4 ტიპის მეხსიერების ადგილებს: 1. სიმბოლური არე მოიცავს სადღესასწაულო დღეებს და რიტუალებს, პილიგრიმობას, იუბილეებს და ა. შ. 2. ფუნქციური არე - სახელმძღვანელოები, ავტობიოგრაფიები და სხვ. 3. მონუმენტური არე \_ საფლავები, ნაგებობები და სხვა სახის ნივთიერი რეალობა და 4. ტოპოგრაფიული არე \_ არქივები, ბიბლიოთეკები და მუზეუმები.

მკვლევრის თეორიაზე დაყრდნობით, ქართული საბჭოთა კოლექტიური მეხსიერების პროდუქტები, როგორც ისტორიული, ისე მხატვრული ნარატივები, წარმოადგენენ იმ მთავარ არგუმენტებს, რომლებიც ფართო წარმოდგენას ქმნიან საბჭოთა იდენტობაზე, როგორც დასრულებულ პროცესზე.

იმისთვის რომ, მკაფიოდ წარმოგვედგინა ერთიანი საბჭოთა იდენტობის ფორმირების პოლიტიკა, პრობლემა განვიხილეთ ორი კუთხით: სოციალურ-პოლიტიკური და კულტურული. თუმცა, უნდა აღვნიშნოთ ისიც, რომ ერთიანი საბჭოთა იდენტობის საფუძველს წარმოადგენს მარქსიზმ\_ლენინიზმის თეორია და შესაბამისად, ისტორიული მატერიალიზმი, რომლთა მიხედვით, ისტორია არის კლასთა ბრძოლა. ისტორიის საფუძველს ქმნის საწარმოო ძალები, წარმოებითი ურთიერთობები, წარმოებითი ურთიერთობების ხასიათს საწარმოო ძალთა განვითარება განსაზღვრავს. ისტორია წარმოადგენს საზოგადოებრივ-ეკონომიკური ფორმაციების განვითარებასა და ცვლას. Mმარქსიზმი გამოყოფს 5 ფორმაციას: პირველყოფილი თემური წყობილება; მონათმფლობელური; ფეოდალური; კაპიტალისტური და სოციალისტური. ეს ის ძირითადი ეტაპებია, რომლებიც ადამიანთა საზოგადოებამ განვლო. ფორმაციათა ცვლა ხდება რევოლუციის გზით.

ერთიანი საბჭოთა იდენტობის ფორმირებას პოლიტიკური მეცნიერებების “ენაზე” შეიძლება, ვუწოდოთ სახელწიფოს ტრანსფორმაცია. საბჭოთა კავშირის ისტორია იქმნებოდა იმისთვის, რომ საბჭოთა სისტემის იდენტობის ლეგიტიმაცია მოეხდინათ. Pპარალელურად “იქმნებოდა” კოლექტიური მეხსიერება და იდენტობის მარკერები საბჭოთა კავშირში შემავალი ყველა ეროვნული, ეთნოგრაფიული და გეოგრაფიული ერთეულებისთვის.

საბჭოთა ისტორიოგრაფია წარმაოდგენდა საბჭოთა იდეოლოგიისა და პოლიტიკის ნაწილს, იგი იქმნებოდა სსრკ ჰომოგენიზაციისთვის, ხანგრძლივ პერსპექტივაზე გათვლით.

ქართული საბჭოთა კულტურა ერთი მთლიანი საბჭოთა კულტურის განუყოფელი ნაწილი იყო, შესაბამისად, ქართული საბჭოთა იდენტობა და მისი ფორმირება მჭიდროდ უკავშირდება ერთიანი საბჭოთა იდენტობის ფორმირებას.

წარმოდგენილი მასალა გამოხატავს ქართული საბჭოთა კოლექტიურ მეხსიერების პროდუქტს, როგორებიცაა პოლიტიკური ლიდერების, პროპაგანდისტების, საბჭოთა მასწავლებლების, საბჭოთა ისტორიკოსების, კოლმეურნეების, მუშების და სხვათა ნააზრევი. უნდა აღვნიშნოთ, რომ სწორედ ისინი ქმნიან საბჭოთა იდენტობას, აყალიბებენ რა საბჭოთა კოლექტიურ მეხსიერებას და ამ გზით, თავად ყალიბდებიან ახალ საბჭოთა ადამიანებად.

მაგალითად, 1954 წლის საქართველოს სსრ განათლების სამინისტროს პედაგოგიკურ მეცნიერებათა სამეცნიერო-საკვლევი ინსტიტუტის კრებული “ისტორიის სწავლების საკითხები სკოლაში,” წარმოდგენილია ქართველ საბჭოთა მეცნიერთა შრომები, რომელთა მთავარი აზრი დაკავშირებულია ისტორიის სწავლებასთან.

ერთგვარი სამოქმედო პროგრამის მსგავსად, მკაფიოდ არის განსაზღვრული, რომ “ისტორიული ფაქტები და მოვლენები უნდა გავაშუქოთ, როგორც ობიექტურად კანონზომიერი პროცესი, რომელიც მიმდინარეობს ობიექტური კანონების საფუძველზე. ისტორიული მოვლენები ისე უნდა იქნას ახსნილი და გაშუქებული, რომ ნათელი იყოს ის ძირითადი კანონები, რომელიც საფუძვლად უდევს სახელმწიფოს მოქმედებას, მთავრობის, პარტიის საქმიანობას.

მასწავლებელმა ყოველთვის უნდა მოიმარჯვოს სტალინის დებულებები საკითხის გასამყარებლად. სსრკ ისტორიის სწავლებისას სტალინის შრომა დიდად დაგვეხმარება \_ წერს ერთ-ერთი საბჭოთა მასწავლებელი.

ქართული საბჭოთა ისტორიის სახელმძღვანელოში ყველაზე დიდი მნიშვნელობა ენიჭებოდა რუსებისა და ქართველების მეგობრობას წარსულში. (ფილმები-გიორგი სააკაძე, წიგნი ფიცისა, დავიტ გურამიშვილი…)

საბჭოთა იდენტობის ფორმირებაში, კომუნისტური გაგებით, რომ ვთქვათ, კოლექტიური აღზრდის საქმეში, დიდი წვლილი შეჰქონდათ კლასგარეშე მუშაობის ყველაზე გავრცლებულ ორგანიზაციულ ფორმას \_ ისტორიის საგნობრივ წრეს. ასევე “მეხსიერების ადგილებად” თამამად შეიძლება, ჩავთვალოთ “ისტორიის საღამოები,” “ისტორიის ვიტრინა,” “ისტორიული ბიულეტენები,” “ისტორიული ჟურნალები.”

საბჭოთა სისტემას გააჩნდა თავისი სპეციფიკური მნემონიკა ანუ დამახსოვრების ხელოვნება. ე. ზერუბაველის მოსაზრების მიხედვით, ადამიანის მეხსიერების ყველაზე ნიშანდობლივი თავისებურება ის არის, რომ ჩვენ არსებითად სტრუქტურის არამქონე მოვლენათა სერიას მენტალურად ურთიერთდაკავშირებულ ისტორიულ ნარატივებად გარდავქმნით.

კოლექტიური მეხსიერება არის შერჩევითი და ხშირად დამახინჯებულიც, თუმცა, არა ყოველთვის ასეთი. საბჭოთა ადამიანები წარმატებით აშენებდნენ კომუნისტურ საზოგადოებას, ამიტომაც მათთვის უცხო იყო ყოველგვარი სახის რელიგია. საბჭოთა ადამიანისთვის მნიშვნელოვანია ათეიზმის პროპაგანდა.

კომუნისტი პროპაგანდისტები მარქსისტულ ათეიზმს, “განწყობის ფსიქოლოგიურ თეორიაზე” დაყრდნობით, ცდილობდნენ, მეცნიერული ახნა მოეძებნათ თავიანთი შეხედულებებისათვის, რომლებიც შეეხებოდა მორწმუნე ადამიანების გარდაქმნას საბჭოთა ადამიანებად.

საქართველოში საბჭოთა ხელისუფლების დამყარების შემდეგ, სოციალისტური ყოფისა და კულტურის დანერგვასთან ერთად, თანდათანობით ფუძნდებოდა საბჭოთა ადამიანების ბრძოლასთან და შრომასთან დაკავშირებული დღესასწაულები, რომლებმაც ჩაანაცვლეს რელიგიური დღესასწაულები. გარდა იმისა, რომ საბჭოთა დღესასწაულები დიდ როლს ასრულებდა რელიგიის დაძლევის საქმეში, ისინი წარმოდგენდნენ ასევე “მეხსიერების ადგილებს”. მაგალითად შეიძლება მოვიტანოთ ჩაის დღე, მევენეხის დღე, ვაჭრობის მუშაკთა დღე, მედიცინის მუშაკთა დღე, მასწავლებლის დღე, მეშახტის დღე და ა.შ.

ქართული საბჭოთა იდენტობის მთავარი მარკერებია გერბი, დროშა, ჰიმნი და დედაქალაქი.

სიმბოლური მნიშვნელობის ქართულ “მეხსიერების ადგილებს” წარმოდგენს საბჭოთა ლიტერატურა, თეატრი, კინო, პრესა, ლოზუნგები და დღესასწაულები. ისინი ნაშრომში დაწვრილებით არის წარმოდგენილი.

ქართული საბჭოთა იდენტობის ფორმირება დაკავშირებული იყო რთულ და მნიშვნელოვან პროცესთან. საბჭოთა ადამიანი ხანგრძლივი მოღვაწეობისა და შემოქმედების შედეგს წარმოადგენს. ჩვენი მიზანი გულისხმობდა თანამედროვე სამეცნიერო ნააზრევთა და საბჭოთა წარსულში დაგროვილი სხვადასხვა სახის ნარატივთა სინთეზურ განხილვას, რათა უკეთ შეგვესწავლა ჩვენი წარსული, კოლექტიური მეხსიერების ფორმირების მეშვეობით, რომელმაც, თავის მხრივ, განსაზღვრა ქართული საბჭოთა იდენტობა.

ისტორიკოსების ყურადღების ობიექტია მეხსიერება, როგორც ისტორიული ფენომენი. იმის გათვალისწინებით, რომ სოციალური, ისევე როგორც ინდივიდუალური მეხსიერება, სელქციურია, ჩვენ უნდა გავნსაზღვროთ სელექციის პრინციპები და ის, თუ როგორ განსხვავდება ეს პრინციპები ტერიტორიების, ამა თუ იმ ჯგუფის თუ დროის მიხედვით. ჩვენ უნდა ვიცოდეთ, როგორ და ვის მიერ ხდება მეხსიერების ფორმირება.

მეხსიერებას აქვს სოციალური ბუნება, იგი ცვალებადი და დინამიურია და იძლევა ინტერპრეტირებისა და რეპრეზენტაციის საშულებას კულტურული იდენტობის მიზანმიმართული ფორმირების პროცესში.

ქართული საბჭოთა “მეხსიერების ადგილები”

თანამედროვე ქართულ საზოგადოებაში საბჭოთა წარსულის შესახებ მეხსიერების არსებობას ადასტურებს მატერიალური თუ სულიერი კულტურის მრავალი ძეგლი, ნარატივი თუ სხვა სახის წყარო, რასაც პ. ნორა “მეხსიერების ადგილებს” უწოდებს. ქართული საბჭოთა კულტურა ერთი მთლიანი საბჭოთა კულტურის განუყოფელი ნაწილი იყო, შესაბამისად, ქართული საბჭოთა იდენტობა და მისი ფორმირება მჭიდროდ უკავშირდება ერთიანი საბჭოთა იდენტობის ფორმირებას. ხანგრძლივი ტრადიციის თანახმად, რომელსაც არაერთი ფილოსოფოსი თუU ფსიქოლოგი უჭერს მხარს, მეხსიერება სუბიექტური გამოცდილებაა და ის ეხმარება ინდივიდს ან საზოგადოებას საკუთარი იდენტობის ფორმირებაში, განასხვავებს რა მას დანარჩენებისგან. რაკი საბჭოთა იდეოლოგია გამორიცხავს ინდივიდუალიზმს და აღიარებს კოლექტივიზმს, ჩვენ შეგვიძლია, ამ განსაზღვრებას შემდეგნაირი ფორმულირება მივცეთ: კოლექტიური მეხსიერების მიზანმიმართული ფორმირებით საზოგადოება თვითიდენტიფიცირებას ახდენს.

გამოყენებული მასალა ავლენს ქართული საბჭოთა კოლექტიურ მეხსიერების თავისებურებებს. ესაა პოლიტიკური ლიდერების, პროპაგანდისტების, საბჭოთა მასწავლებლების, საბჭოთა ისტორიკოსების, კოლმეურნეების, მუშების და სხვათა ნააზრევი. უნდა აღვნიშნოთ, რომ სწორედ ისინი ქმნიდნენ საბჭოთა იდენტობას, აყალიბებდნენ რა საბჭოთა კოლექტიურ მეხსიერებას და ამ გზით, თავად ყალიბდებოდნენ ახალ საბჭოთა ადამიანებად.

Pპ. ნორას “მეხსიერების ადგილების” მიხედვით, საბჭოთა ნარატივები შეიძლება, პირობითად დავყოთ ორ განსხვავებულ ჯგუფად: ისტორიულად და მხატვრულად.

Gგანვიხილოთ კომუნისტური პარტია, როგორც საბჭოთა კოლექტიური მეხსიერების ხატი (ერთგვარი საერთო იდეა, ცნება, რომელიც ურთიერთქმედებს სხვა ცნებებთან და იდეებთან). ვნახოთ, როგორ აისახა პარტიის, როგორც სოციალური მეხსიერების ხატის როლი ქართულ საბჭოთა ნარატივებში, დოკუმენტებსა თუ პუბლიცისტურ ლიტერატურაში.

1955 წლის გამომცემლობა “კომუნისტის” სტატიების კრებული “პროპაგანდისტული მუშაობის გამოცდილებიდან” ნათელ წარმოდგენას შეგვიქმნის იმაზე, თუ როგორ მიმდინარეობდა საბჭოთა იდენტობის ფორმირების პროცესი.

“ჩვენს თვალუწვდენელ ქვეყანაში ზუსტად ხორციელდება ერების ნებაყოფლობითი კავშირი. სკკპ ლენინურ-სტალინურმა ეროვნულმა პოლიტიკამ ბრწყინვალედ გაიმარჯვა. ცარიზმი ერთმანეთს უსისინებდა მცირე ერებს, აწყობდა თათარ-სომეხთა ჟლეტას, ნერგავდა მათ შორის შურსა და მტრობას. მადლობა მშობლიურ კომუნისტურ პარტიას, რომელმაც ჩვენი ქვეყნის ყველა ხალხებს ერთმანეთი შეაყვარა, ერთ მტკიცე, ძმურ ოჯახად გაგვაერთიანა” (პროპაგანდისტული მუშაობის გამოცდილებიდან 1955: 55).

“კომუნისტური პარტიის როლი განუსაზღვრელი და ამოუწურავია საბჭოთა საზოგადოების, მისი იდენტობის ჩამოყალიბების პროცესში. “პარტია განუყოფელია ხალხისგან” (ბრეჟნევი 1977: 15).

1. საბჭოთა კავშირში არსებობდა კომუნისტური პარტიის ისტორიის შემსწავლელი წრეები, რომლებიც აერთიანებდა პროპაგანდისტებს. უზრუნველყოფდა მათ თეორიულ მომზადებას და მეთოდოლოგიური დახელოვნების საქმეს. კომუნისტური აღზრდა დიდად იყო დამოკიდებული პროპაგანდისტებსა და აგიტატორებზე, რომლებიც ძირითადად მასებისთვის მუშაობდნენ. მუდმივად ტარდებოდა ლექცია-სემინარები, ასევე კონფერენციები ისეთ თემებზე, როგორებიცაა “ჩინეთის სახალხო რესპუბლიკა;” “ჩაის პლანტაციის მოსავლიანობის ზრდის ბიოლოგიური საფუძვლები;” ”კრიტიკა და თვითკრიტიკა საბჭოთა საზოგადოების მამოძრავებლი ძალაა;” და ა.შ. “ეს რეფერატები და მათი წარმოდგენა საინტერესო და შინაარსიანი იყო, რადგან პროპაგანდისტები - ისტორიკოსები, ლიტერატორები, აგრონომები, ინჟინრები, ექიმები ერთობლივი ძალებით იკვლევენ საერთო-სამეურნეო ცხოვრების მშენებლობას” (პროპაგანდისტული მუშაობის გამოცდილებიდან 1955: 28).

პროპაგანდისტულ მუშაობაში დიდი როლი ენიჭებოდა პარტიულ ბიბლიოთეკას. ,,პარტიული ბიბლიოთეკის დარბაზებში მოწყობილი სტენდები, ვიტრინები, დიაგრამები და სხვა თვალსაჩინოებები კომუნისტებს უღვივებენ მარქსიზმ-ლენინიზმის დიადი მოძღვრების დაუფლებისადმი მისწრაფებას, უძლიერებენ წიგნის სიყვარულს. ყოველ კომუნისტს შეუძლია, მოითხოვოს მარქსის, ენგელსის, ლენინის, სტალინის ნაშრომები, ისტორიის თხზულებანი, ფილოსოფიის, ხელოვნების, ტექნიკის დარგებიდან, პარტიისა და მთვარობის დადგენილებანი, პოპულარული ბროშურები” (პროპაგანდისტული მუშაობის გამოცდილებიდან 1955: 30).

ცნობილია, რომ მეხსიერების ფორმირება მიზანმიმართული პროცესის შედეგია, ეს მიზნები კი კონკრეტული საზოგადოების კონკრეტული ინტერესებიდან გამომდინარეობს. საბჭოთა მეხსიერების ფორმირება კომუნისტური პოლიტიკის კონტექსტზეა დამოკიდებული. სწორედ ამიტომაც, დიდი მნიშვნელობა ენიჭებოდა ე.წ. პოლიტსკოლას, რომელიც შემდეგნაირად შეიძლება, დავახასიათოთ: მისი არსებობა აუცილებელია, რათა “სწრაფად ავამაღლოთ ხალხის კულტურა, გამოვზარდოთ ხალხური საბჭოთა კულტურის ინტელიგენციის კადრები, რომლებიც რწმენითა და სიმართლით გაუწევენ სამსახურს მუშებსა და გლეხებს, მათთან ერთად ააშენებენ სოციალიზმს” (პროპაგანდისტული მუშაობის გამოცდილებიდან 1955: 53).

Dამ მიზნის შესაბამისად, საბჭოთა საქართველო მოიფინა დაწყებითი, საშუალო და უმაღლესი სასწავლებლების ფართო ქსელით. “მომზადდა პირობები საყოველთაო საშუალო განათლების განსახორიცელებლად. წერა-კითხვის უცოდინარობა წარსულს ჩაბარდა. სასიხარულოა ის ფაქტი, რომ საბჭოთა ქვეყნის უმაღლეს სასწავლებლებში სტუდენტთა რიცხვი გაცილებით მეტია, ვიდრე დასავლეთის ევროპის ყველა ქვეყენაში ერთად” (პროპაგანდისტული მუშაობის გამოცდილებიდან 1955: 57).

საბჭოთაA იდენტობის ჩამოყალიბებაში დიდი მნიშვნელობა ჰქონდა პარტიულ პრესას. არსებობს საბჭოთა ლოზუნგი, რომელიც კარგად გამოხატავს მის როლს: “იმისთვის, რომ მიმდინარე პოლიტიკის კურსში იყო, სისტემატურად უნდა კითხულობდე ჟურნალ-გაზეთებს.” ლენინის აზრით, საბჭოთა პრესა არა მარტო კოლექტიური პროპაგანდისტი და აგიტატორია, არამედ კოლექტიური ორგანიზატორიც. ამ საკითხთან დაკავშირებით, ნიშანდობლივია ი. პოტაპენკოს (ქართველი პროპაგანდისტი) რეფერატი თემაზე, “პრესა და პროპაგანდისტული მუშაობა.” პოტაპენკოს აზრით, პროპაგანდისტულ მუშაობაში დიდ როლს ასრულებენ ჟურნალ-გაზეთები: “კომუნისტი,” “პარტიინაია ჟიზნი,” “საქართველოს კომუნისტი,” “პრავდა” და სხვ. ამ პრესაში მოთავსებული მასალა საბჭოთა ადამიანს დიდად ეხმარება პოლიტიკური სწავლების განვითარებაში, რადგან ის მოვალეა, მუდამ იყოს მოვლენების კურსში, იცოდეს პარტიისა და მთავრობის გადაწყვეტილებათა შინაარსი და პოლიტიკური აზრი”.

პროპაგანდისტისთვის კიდევ ერთი აუცილებელი მოვალეობა იყო, მხატვრული ლიტერატურისა და თვალსაჩინოებების გამოყენება პოლიტიკურ საქმიანობაში. ლენინი და სტალინი მხატვრულ ლიტერატურას შემეცნებით და აღმზრდელობით მნიშვნელობას ანიჭებდნენ და იყენებდნენ, როგორც მახვილ იდეოლოგიურ იარაღს პოლიტიკურ ბრძოლაში. სწორედ ამიტომ, “მარქსის, ენგელსის, ლენინის, სტალინის, რადიშჩევის, ნეკრასოვის, სალტიკოვ-შჩედრინის, გორკის, დ. ჭონქაძის და სხვათა სახელმძღვანელო მითითებანი, მათი ცხოვრებისა და მოღვაწეობის შესწავლა პროპაგნადისტის აღზრდისა და ჩამოყალიბების უმნიშვნელოვანი პირობაა.

ახლა შევეხოთ წარსულისა და ისტორიის ორგანიზებასთან დაკავშირებულ საკითხებს. თვალყური მივადევნოთ, როგორ ვითარდება სიტუაცია ამ სფეროში. წინასწარ შეიძლება მხოლოდ ის ვთქვათ, თუ როგორ ხდება წარსულიდან დასამახსოვრებელი ინფორმაციის შერჩევა და ინტერპრეტაცია. პ. ნორას აზრით, წარსულის ხსოვნა აწმყო იდენტობას განსაზღვრავს. ცხადია, საბჭოთა სისტემას ჭირდებოდა თავისი ისტორიისა და წარსულის შექმნა აწმყოში ლეგიტიმაციისათვის. ამიტომ საბჭოთა საქართველოში დაიწყეს ინტენსიური მუშაობა ამ პრობლემის გადაჭრისთვის. საბჭოთა ისტორიკოსებმა გააჩაღეს “სხვების მეხსიერების” ჩამოყალიბება. პ. ბერკის სიტყვებით რომ ვთქვათ, ისტორიკოსების შემოქმედება სულაც არ წარმოადგენს დამახსოვრების უწყინარ აქტს, ის სხვების მეხსიერების ჩამოყალიბების მცდელობაა.

Gგანვიხილოთ 1954 წლის საქართველოს სსრ განათლების სამინისტროს პედაგოგიკურ მეცნიერებათა სამეცნიერო-საკვლევი ინსტიტუტის კრებული “ისტორიის სწავლების საკითხები სკოლაში.”

ამ კრებულში წარმოდგენილია ქართველ საბჭოთა მეცნიერთა შრომები, რომელთა მთავარი აზრი დაკავშირებულია ისტორიის სწავლებასთან.

ერთგვარი სამოქმედო პროგრამის მსგავსად, მკაფიოდ არის განსაზღვრული, რომ “ისტორიული ფაქტები და მოვლენები უნდა გავაშუქოთ, როგორც ობიექტურად კანონზომიერი პროცესი, რომელიც მიმდინარეობს ობიექტური კანონების საფუძველზე. ისტორიული მოვლენები ისე უნდა იქნას ახსნილი და გაშუქებული, რომ ნათელი იყოს ის ძირითადი კანონები, რომელიც საფუძვლად უდევს სახელმწიფოს მოქმედებას, მთავრობის, პარტიის საქმიანობას.

საბჭოთა სკოლას უდიდესი როლი ენიჭებოდა მომავალი თაობების, მათი აზროვნების და ქცევის ჩამოყალიბებაში და, შესაბამისად, საბჭოთა იდენტობის ფორმირებაში. ,,საბჭოთა სკოლამ ჩვენი ქვეყნის ახალგაზრდობაში უნდა დანერგოს პატრიოტული გრძნობები, სოციალისტური სამშობლოსადმი სიყვარული. ამ საქმეში განსაკუთრებით დიდი პასუხისმგებლობა ეკისრებათ ისტორიის მასწავლებლებს, რომლებმაც განსაკუთრებით სსრკ ისტორიის გაკვეთილებზე ფართოდ უნდა გამოიყენონ ისტორიის პროგრამით გათვალისწინებული საკითხები მოსწავლეთა საბჭოთა სულისკვეთების აღზრდისათვის,” ნათქვამია ზემოთ დასახელებულ სახელმძღვანელოში.

ისტორიის მასწავლებელს უნდა ახსოვდეს, რომ საბჭოთა კავშირის ხალხთა მეგობრობა ერთბაშად, შემთხვევით კი არ წამოშობილა, არმედ ღრმა ისტორიული ფესვები აქვს. სსრკ ხალხთა მეგობრობა ჩაისახა იმ შორეულ წლებში, როცა რუსი ხალხი აერთიანებდა და რაზმავდა ჩვენს სამშობლოში მოსახლე ყველა ხალხს, რათა წინააღმდეგობა გაეწიათ უცხოელი დამპყრობლისათვის, რომელსაც თვალი ეჭირა ჩვენს მიწა-წყალზე, ჩვენს აურაცხელ ბუნებრივ სიმდიდრეზე. ეს მეგობრობა ვითარდებოდა იმ პერიოდში, როცა რუსეთის პროლეტარიატი კომუნისტური პარტიის ხელმძღვანელობით, სხვა ეროვნებათა მუშებს რაზმავდა მეფის თვითმპყობელობასა და კაპიტალიზმის წინააღდეგ საბრძოლველად. იგი გამოიწრთო და უძლეველ ძალად გადაიქცა სსრკ ყველა ხალხის ერთობლივ ბრძოლაში ოქტომბრის რევოლუციის გამარჯვებისათვის, სამოქალაქო ომის ცეცხლში, გმირულ სოციალისტურ მშენებლობაში, დიდი სამომულო ომის, მძიმე, მაგრამ სახელოვან წლებში”.

ზემოაღნიშნული წარმოადგენს კლასიკურ მაგალითს, რასაც ევიათარ ზერუბაველი “წარსულის სოციალურ პუნქტუაციას უწოდებს” \_ სხვადასხვა პერიოდებს ისტორიაში მიჯნავს ისეთი მომენტები, რომლებიც მთავარ წყალგამყოფად არიან დამახსოვრებულნი. ასეთი მომენტები ხსნიან ისტორიის “თავებს და აჩვენებენ, სად იწყება და სად მთავრდება ეს თავები.” ამგვარ მომენტებად ზერუბაველი მიიჩნევს ისეთ საეტაპო ეპიზოდებს, რომელიც მნემონიკური ერთობის ისტორიის ერთი თავიდან მეორეში გადასვლას გამოხატავს. ამ შემთხვევაში საუბარია, ისეთი პოლიტიკურ-იდეური სისტემის დაბადებაზე, რომელიც რამდენიმე ერისგან შედგება. სსრკ ისტორიაში ძირითადი ეტაპია ოქტომბრის რევულუცია, მისი ისტორიის ათვლის წერტილი.

კომუნისტებმა შექმნეს ხატი - საერთო წარსულში ე.წ. ძმობის ფენომენი. ისევ ზერუბაველის სიტყვებით, რომ ვთქვათ, “საერთო წარმოშობა არის ერთ-ერთი უმთავრესი წყარო ერთიანობის განცდისთვის, რომელზეც სოციალური სოლიდარობის ტრადიციაული ფორმებია დაფუძნებული. საერთოO წარსულის ქონა, ასევე გულისხმობს საერთო აწმყოს ქონასაც. იმის გაცნობიერება, რომ საერთო წინაპარი გვყავს, ერთმანეთთან გვაკავშირებს” (ზერუბაველი 2004: 9-10).

ქართულ საბჭოთა ისტორიაში ,,საჭირო გახდა” რუსებისა და ქართველების მეგობრული ურთიერთობების ფაქტების არსებობა. სწორედ ამ მიზნით, ისტორიის სახელმძღვენელოში ხაზგასმით “ჩაიწერა”: საქართველოსა და როსტოვ\_სუზდალის მთავრებს შორის არსებობდა მყარი მეგობრული ურთიერთობა. Aანდრია ბოგოლუბსკის ძმა, ვსევოლოდი, ქ. ვლადიმირში იწვევდა ქართველ ოსტატებს ტაძრებისა და სხვა ნაგებობების მშენობლობისათვის. “ამ მეგობრულ დაახლოებას შედეგად მოჰყვა ამ ორი ხალხის მტკიცე დაკავშირება. რაც აღინიშნა იმით, რომ ბოლგოლუბსკის შვილს იურის ცოლად შერთეს საქართველოს სახელმოხვეჭილი მეფე-ქალი თამარი”.

რუსეთ-საქართველოს ურთიერთობა დროებით შეწყდა მონღოლთა ბატონობის გამო. “რუსეთის სახელმწიფოს წარმოქმნის შემდეგ, ივანე III შესახებ, საქართველოში ბევრი რამ ცოდნიათ, ამიტომ იყო, რომ კახეთის მეფე ალექსანდრემ I ივანესთან გაგზავნა რუსეთში პირველი ელჩი საქართველოდან და თან მეგობრული ბარათი გაატანა. ამ ბარათში გამოვლენილია ქართველი ხალხის გულთბილობა, სიყვარული და სიმპათიები რუსი ხალხისადმი. Eეს ფაქტი რუსეთ-საქართველოს მეგობრობის დამამტკიცებელია” (მახარაძე).

კახეთის მეფე ლევანმა კვლავ განაახლა ურთიერთობა რუსეთთან. 1564 წელს მოსკოვის მეფე ივანე IV “მფარველობის ხელი დასდო” კახეთის მეფე ლევანს. Aამ დროს საქართველოში პირველად შემოვიდა რუსის ჯარი, თუმცა, საერთოშიროსო ურთიერთობის გამწვავებამ აიძულა მეფე, ჯარი უკან გაეწვია. მიუხედავად ამისა, რუსებისა და ქართველების ურთიერთობა მაინც არ გაწყვეტილა (ქვილითაია).

ამავე სახელმძღვანელოში აღწერილია პეტრე I მეგობრობა ქართველი მეფის, არჩილის, შვილთან ალექსანდრესთან და მათ საერთო მოღვაწეობაზე დიდი ყურადღებაა გამახვილებული.

ქართული საბჭოთა ისტორის სახელმძღვანელოში ყველაზე დიდი მნიშვნელობა ენიჭება XIX საუკუნეს. აღნიშნულ კრებულში ზუსტად ასე წერია: “მეტად დიდი სააღმზრდელო ხასიათი აქვს თემას” \_ ამიერკავკასია XIX საუკუნის I მეოთხედში.” Mმოსწავლეებისთვის უნდა ეჩვენებინათ, თუ როგორი მდგომარეობა იყო საქართველოში XVIII საუკუნის დამლევს: მრავალ ბრძოლაში დასუსტებულ საქართველოს მოსპობასა და განადგურებას უქადდა ირანი და თურქეთი. ერკლე II გამოხატა მთელი ქართველი ხალხის მისწრაფება, როცა ორიენტაცია აიღო ერთმორწმუნე დიდი რუსეთისაკენ. აღნიშნული იყო, რომ აუცილებლად დაწვრილებით უნდა გაშუქებულიყო რუსეთთან საქართველოს შეერთების საკითხები, განსაკუთრებით \_ ამ შეერთების შედეგები, მისი პროგრესული მნიშვნელობა საქართველოსთვის. ქართველმა ხალხმა, რუსეთთან შეერთების შედეგად, შეინარჩუნა დამოუკიდებლობა, თავისი ენა, კულტურა, საქართველო დაადგა ეკონომიკურ აღამვალობის გზას, დაიწყო მრეწველობისა და კაპიტალიზმის განვითარება” (ქვილითაია).

საბჭოთა ისტორიკოსებს მიაჩნდათ, რომ გადამწყვეტი მნიშვნელობა ჰქონდათ XI კლასში სსრკ ისტორიის გაკვეთილებზე თემას “დიდი ოქტომბრის რევოლუციის მსოფლიო ისტორიული მნიშვნელობა.” “მოსწავლეებს უნდა განვუმარტოთ, რომ ოქტომბრის რევოლუცია ნიშნავს დიდ მობრუნებას კაცობრიობის ისტორიაში, რითაც დასაბამი მიეცა ახალ ერას” (ქვილითაია).

ისტორიის სწავლებაში დიდი მნიშვნელობა აქვს ისტორიულ-არქეოლოგიური ნივთების შეგროვებასა და მათ გამოყენებას. საქართველო მით უფრო მეტად მდიდარია ასეთი ძეგლებით. ქართველი საბჭოთა მოსწავლეები სისტემატუარდ მონაწილეობდნენ სხვადასხვა არქეოლოგიურ გათხრებში. “ამით მათ გავაკეთებინებთ მეტად მნიშვნელოვან საქმეს, ჯერ ერთი, მათი საქმიანობით მოსწავლეებს ერთგვარი წვლილი შეაქვთ მსოფლიო ისტორიის მქონე ქართული საბჭოთა კულტურის დაცვისა და შესწავლის პატრიოტულ საქმეში. მეორე, მათ, თავიანთი მონაწილეობით, შექმნეს სკოლაში თვალსაჩინოების საუკეთესო ბაზა” საბჭოთა იდენტობის ფორმირებაში, კომუნისტური გაგებით, რომ ვთქვათ, კოლექტიური აღზრდის საქმეში, დიდი წვლილი შეჰქონდათ კლასგარეშე მუშაობის ყველაზე გავრცელებულ ორგანიზაციულ ფორმას \_ ისტორიის საგნობრივ წრეს. “ბავშვთა ერთობლივ მუშაობას განსაკუთრებით უნდა ვაფასებდეთ, ეს კოლექტიური შრომის ჩანასახია” (Крупская). საბოლოოდ კი, ასეთი კოლექტივი ადვილად შეძლებდა კომუნისტური აღზრდის ამოცანის განხორცილებას.

საბჭოთა კავშირში ასეთ წრეებს ერთი მთავარი მიზანი ჰქონდა, წრის წევრების კომუნისტური აღზრდა.

პ. ნორას აზრს თუ გავითვალისწინებთ, “მეხსიერების ადგილებად” თამამად შეიძლებაჩავთვალოთ “ისტორიის საღამოები,” “ისტორიის ვიტრინა,” “ისტორიული ბიულეტენები,” “ისტორიული ჟურნალები.”

ქართულ საბჭოთა სკოლებში ისტორიის საღმოები ეძღვნებოდა რომელიმე დიდ მნიშვნელოვან ისტორიულ თარიღს, ისტორიულ მოღვაწეს და სხვ. მაგალითად, ვ.ი. ლენინის გარდაცვალების წლისთავისადმი მიძღვნილ ერთ-ერთ საღამოზე გაკეთდა მონტაჟი “ლენინის ცხოვრების გზა,” რომლის საფუძვლად აღებულ იქნა ჯამბულის ლექსი “Песня о клятве”. მონტაჟში მონაწილეობდა 20 მოსწავლე, ისინი წარმოთქვამდნენ ლოზუნგებს, ლექსებს და ნაწყვეტებს ლენინის ბიოგრაფიიდან.

ისტორიის ვიტრინის შედგენის მიზანი შემდეგი იყო: მოსწავლეებს უნდა გაეცნოთ მნიშვნელოვანი პოლიტიკური, კულტურული და სოციალური მოვლენები. “ვიტრინის მოწყობა ხდება ასე: სხვადასხვა ჟურნალ-გაზეთებიდან ამოიჭრება მნიშვნელოვანი ცნობები, სტატიები სხვადასხვა საკითხებზე: ამა თუ იმ ქვეყნის მიმოხილვა, ისტორიულ პირთა ბიოგრაფიები, ცნობები ისტორიულ გათხრების შესახებ და ა. შ. ამონაჭრები გაიკვრება სპეციალურ დაფაზე, რომელიც ჩამოიკიდება თვალსაჩინო ადგილას”.

რაც შეეხება “ისტორიულ ბიულეტენს”, ის შეიძლებოდა, შედგენილი ყოფილიყო პლაკატის მსგავსად და მიეძღვნოდა ისტორიულ ეპოქებს. მაგალითად, ქ. თბილისის მე-7 საშუალო სკოლაში გაუკეთებიათ შემდეგი სახის პლაკატი, დაყოფილი სამ განყოფილებად. 1. “ჩვენი ქვეყნის გმირული წარსული”, რომელშიც მოცემული იყო საბჭოთა კავშირის ხალხთა ისტორიული გმირების პორტრეტები, თითოეულ პირს მიწერილი ჰქონდა მისი მოღვაწეობის მოკლე დახასიათება; 2. მეორე განყოფილება მიძღვნილი იყო სამოქალაქო ომის გმირებისადმი და აქაც იყო აღწერილობა; 3. აშუქებდა საბჭოთა ხალხის “დიდი სამამულო ომის” გმირებს, მოცემული იყო საბჭოთა კავშირის გმირთა დახასიათება.

საბჭოთა სისტემას გააჩნდა თავისი სპეციფიკური მნემონიკა ანუ დამახსოვრების ხელოვნება. ე. ზერუბაველის მოსაზრების მიხედვით, ადამიანის მეხსიერების ყველაზე ნიშანდობლივი თავისებურება ის არის, რომ ჩვენ არსებითად სტუქტურის არამქონე მოვლენათა სერიას მენტალურად ურთიერთდაკავშირებულ ისტორიულ ნარატივებად გარდავქმნით. ჩვეულებრივ, წარსულის მოვლენებს მოთხრობის ეპიზოდებად ვხედავთ. შევეცადოთ, ერთიანი საბჭოთა იდენტობის ფორმირებისათვის სისტემა დავანაწილოთ ამგვარ ეპიზოდებად, ნარატივებად და დაწვრილებით განვიხილოთ თითოეული. გავიხსენოთ ნორას მიერ აღიარებული სამი კატეგორია მეხსიერების ადგილების მნიშვნელობისა, ესენია: მატერიალური, სიმბოლური და ფუნქციური.

საინტერესოა, ვისაუბროთ იმ თემაზეც, თუ როგორ აისახა ქართულ საბჭოთა ნარატივებში თაობათა ურთიერთობების პრობლემა, კერძოდ, ახალგაზრდების როლი კომუნისტურ საზოგადოებაში.

თაობათა კავშირის უმთავრესი განმსაზღვრელი ასპექტი იყო საწარმოო-ეკონომიკური ორგანიზმი. ახალი თაობების უმთავრესი დანიშნულება \_ წინა თაობებისგან მემკვიდრეობით მიღებული მიღწევების გაუმჯობესება. მიუხედავად იმისა, რომ საბჭოთა ადამიანების “პირველი თაობა”, რომელთა ფორმირების პროცესი 20-30-იან წლებში მიმდინარეობდა, მნიშვნელოვნად განსხვავდებოდა ომის შემდგომი თაობის საბჭოთა ახალგაზრდებისგან, სოციალისტური საზოგადოებისთვის უცნობია პოლიტიკურ-ეკონომიკური და იდეოლოგიური დაპირისპირება მათ შორის. მათ ჰარმონიულ ურთიერთობას უზრუნველყოფდა საბჭოთა პოლიტიკური წყობა და ერთიანი იდეოლოგია. “სოციალისტური საზოგადოება კაცობირობის ისტორიაში პირველი საზოგადოებაა, რომელმაც თაობათა ურთიერთობა გაათავისუფლა მწვავე წინააღმდეგობებისა და კონფლიქტებისაგან და იგი შეგნებულ რეგულირებას დაუქვემდებარა”.

ვიდრე მხატვრული სახის ნარატივების განხილვას შევუდგებოდეთ, პირველ რიგში, წარმოვადგინოთ ქართული საბჭოთა იდენტობის მთავარი მარკერები \_ გერბი, დროშა, ჰიმნი და დედაქალაქი.

საქართველოს სსრ გერბი, როგორც “მეხსიერების ადგილი” \_ წარმოადგენს “წრეს, რომელის ზედა ნაწილში წითელ ფონზე, გამოსახულია მნათი ხუთქიმიანი ვარსკვლავი გაშლილი სხივებით; ქვემოთ \_ დათოვლილი ცისფერი მთგრეხილია, შუაში აღმართული თოვლიანი მწვერვალით; წრის ქვედა ნაწილში გამოსახულია: მარჯვნივ \_ ოქროს ვაზი ყურძნის მტევნით; მარცხნივ \_ ოქროს სამი თავთავი, თავთავებისა და ვაზის ბოლოები გადახლართულია ერთმანეთში წრის ქვედა კიდესთან; შუაგულის დიდი ნაწილი უჭირავს ოქროს ნამგლისა და უროს გამოსახულებას, რომელიც ებჯინება: ზემოთ \_ ვარსკვლავის გაშლილ სხივებს, ქვემოთ მთაგრეხილის მწვერვალს, ხოლო გვერდებზე \_ თავთავებსა და ვაზს; ნამგლისა და უროს ქვემოთ არის წარწერა: “საქ. სსრ”; წრეს გარს შემოვლებული აქვს ქართული ჩუქურთმებიანი არშია, რომლის შიდა რკალზე, თეთრ ფონზე მოთავსებულია ორი მცირე ვარსკვლავით გამიჯნული წარწერა ქართულ და რუსულ ენებზე: “პროლეტარებო ყველა ქვეყნისა, შეერთდით!” (საქართველოს საბჭოთა სოციალისტური რესპუბლიკის კონსტიტუცია, ძირითადი კანონი, 1979: მუხლი 180).

საქართველოს სსრ სახელმწიფო დროშა, როგორც “მეხსიერების ადგილი” \_ წარმოადგენს მართკუთხედის ფორმის წითელ ქსოვილს. სიგანის შეფარდება სიგრძესთან არის 1:2. ზედა კუთხეში ტართან მოთავსებულია ცისფერი კვადრატი, რომლის გვერდი დროშის სიგანის ნახევარს უდრის. Kკვადრატის შუაგულში წრეა, რომლის რადიუსი კვადრატის გვერდის მესამედს შეადგენს. წრეში ნამგალი და უროა, მათ თავზე\_ხუთქიმიანი ვარსკვლავი, წრიდან კვადრატის გვერდებს 24 სხივი ეფინება. Nნამგალი, ურო, ვარსკვლავი და სხვები წითელი ფერისაა. Kკვადრატის მარჯვენა გვერდის შუაგულიდან დროშას მთელს სიგრძეზე გასდევს ცისფერი ზოლი M(მუხლი 181).

საქართველოს სსრ სახელმწიფო ჰიმნი, როგორც “მეხსიერების ადგილი” \_ ჰიმნს ამტკიცებს საქართველოს სსრ უმაღლესი საბჭოს პრეზიდიუმი (მუხლი 182).

საქართველოს სსრ დედაქალაქი, როგორც “მეხსიერების ადგილი” \_ თბილისი (მუხლი 183).

საბჭოთა იდენტობის ფორმირებაში ერთ-ერთი მნიშვნელოვანი ადგილი უჭირავს ე.წ. “ლენინიადას,” რომელიც ყველაზე მკაფიოდ აისახა ქართულ საბჭოთა ლიტერატურაში. თვალი გადავალოთ ამ პროცესს და ვაჩვენოთ, როგორ გამოვლინდა იგი ქართულ საბჭოთა კოლექტიურ მეხსიერებაში.

“მსოფლიო საკაცობრიო ლიტერატურაში ვ.ი. ლენინის თემამ საყოველთაო აღიარება ჰპოვა, კიდით კიდეს მოედო და დამკვიდრდა. ეს გარემოება განსაკუთრებით დიდსა და პასუხსაგებ მოთხოვნებს უყენებს და საყოველთაო სახალხო მისიის შესრულებას ავალებს ლიტერატურისა და ხელოვნების მოღვაწეებს, ადამიანის სულის ინჟინრებს, მაღალმხატვრულად, შთამბეჭდავად ასახონ დიდი ბელადის, მასწავლებლისა და გენიალური თეორეტიკოსის ნათელი ცხოვრება და მოღვაწეობა, კომუნისტური პარტიისა და ხალხის გმირული ბრძოლა და შემოქმედებითი შრომა ლენინის მოძღვრების დიადი ანდერძის შესრულებისთვის.

ლენინის სახის მხატვრული ასახვის თემა 1917-1920 წლების ბოლშევიკური პრესის და მთელი შემდომი ხანის ქართულ ლიტერატურაში \_ პუბლიცისტიკაში, პოეზიაში, პროზასა და დრამატურგიაში \_ თანდათან მთელი აქტუალობით შემოდიოდა და მნიშვნელოვან ადგილს იკავებდა. ქართველ მწერლთა აზრთა, ფიქრთა ჭიდილსა და დუღილში ისტორიული სინამდვილის სამართლიანობა გზას იკაფავდა. ქართული საბჭოთა სიტყვაკაზმული მწერლობა ახალი, საბჭოური ცხვორების გამარჯვების ღრმა წყურვილით იმსჭვალებოდა, მით სუნთქავდა და ახალ-ახალი ჩანაფიქრებით ამდიდრებდა მხატვრულ ლიტერატურას.

საბჭოთა ეპოქის ქართულ მხატვრულ ლიტერატურაში ვ.ი. ლენინის თემა მეტად საპატიო, მნიშვნელოვანი და ძირითადია. საბჭოთა საქართველოს სინამდვილეში ძნელია დავასახელოთ ჩვენი მწერლობის სარბიელზე ცოტად თუ ბევრად მნიშვნელოვანი შემოქმედი, რომელსაც თავისი კალამი არ ეცადოს და ლენინისადმი რაიმე არ მიეძღვნას \_ ლექსი თუ ბალადა, მოთხრობა ან მხატვრული ესკიზი, მინიატურა, დრამატული თხზულება ან მოგონება”.

წარმოვადგინოთ რამდენიმე მაგალითი. გ. ტაბიძე “მასებს უნერგავს რწმენას, იმედს, რომ კაცობრიობის ბედნიერებისთვის მებრძოლმა კომუნისტურმა პარტიამ, ბრძენი ბელადის ხელმძღვანელობით, შეძლო ჯერ არნახული ცეცხლი ოქტომბრის რევოლუციისა დაენთო და ხალხთა თავისუფლება მოეტანა”.

ქართულ საბჭოთა პოეზიაში გ. ლეონიძე ერთ-ერთი პირველთაგანი იწყებს მუშაობას კომუნისტური პარტიის, მისი გენიალური ბელადის – ლენინის ცხოვრებისა და მოღვაწეობის ამსახველ თემატიკაზე.

“ბელადი ყველგანაა, სოციალისტურ შეტევათა გაშლილ ფრონტზე \_ ქალაქად, ქარხნებისა და ფაბრიკების აღმართულ ხარაჩოებზე და სოფლად, თვალუწვდენელ ხოდაბუნდებსა თუ ველ-მინდვრებში, მეცნიერებისა თუ კულტურის, ხელოვნებისა და მწერლობის შემოქმედებით ლაბორატორიებში”.

ქართულ საბჭოთა პოეზიაში განსაკუთრებით მნიშვნელოვანი ადგილი უჭირავს 1924 წელს, ლენინის გარდაცვალებით “ჩადგა წუთით ოქტომბრის ქარი.”

ქართული საბჭოთა პოეზიის ანთოლოგიაში, რომელიც მოიცავს 1921 წლიდან 1971 წლამდე შექმნილ პოეტურ შედევრებს, სწორედ ეპოქას გამოხატავს, რაც ზოგადად საბჭოთა საზოგადოებამ განვლო.

შემოგთავაზებთ რამდენიმე ავტორის ლექსს “ლენინიადასთან” დაკავშირებით:

“ორი მდინარე ჩაუდის ხერთვისს,

ერთმანეთს ეკვრის, დუდუნებს, შფოთავს;

ორი სახელი ერთმანეთს ერთვის:

დიდი ბელადი და დიდი შოთა.” (ი. გრიშაშვილი. 1936 წ).

Lლენინი სამგორში

“მაშინ პირველად ვნახე ლენინი

მაშინ თბილისიც პირველად ვნახე.

იდგა ლენინი კაშხალის თავზე

და გაჰყურებდა მტკვარს ხელგაწვდილი.

სინათლე ჩემთვის გახდა ლენინი

და თვით ლენინი სინათლედ იქცა.

მტკვარზე გაწვდილი ლენინის ხელი,

იორზეც მოჩანს ვით ცისარტყელა.”

(ი. გრიშაშვილი. 1950 წ).

Lლენინი

“შენ ჩამოგვშორდი, ბელადო Lლენინ

და ქვეყანაზე ობლად დაგვტოვე,

გადაეფარა ტრაური ბნელი

კაცობრიობის სხვადასხვა ტომებს.

გლოვობს თბილისი, მოსკოვი კრემლით,

დროშებმაც თავი დახარეს დაბლა,

სიკვდილი ნათელ სიცოცხლის ნგრევით,

ჩვენს აღმაფრენას დაეცა დამბლად.

ვფიცავთ, შენს დროშას ვატარებთ მაღლა,

დავეხმარებით შრომისგან დაღლილთ,

ლენინ! შენს თვალებს ჩვენ არ დავმარხავთ,

ლენინ! შენს შეუბლზე მიწას არ დავყრით.

დე, შეინახოს კაცობრიობამ

შენი სახელი, როგორც მუმია!

გაივლის ჟამი მტვრევით, ხმაურით,

სულ სხვანაირი მოვა ცხოვრება,

მოვა სხვა ხალხი და სიყვარულით

შენს უკვდავ სახელს ეამბორება! (ა. მირცხულავა, 1924წ).

ქართულ საბჭოთა ლიტერატურაში, მთელი სისრულითა და მხატვრული სიძლიერით ჩნდება ახალი ტიპის ადამიანი \_კომუნიზმის მშენებელი, თავისი მდიდარი სულიერი სამყაროთი, თავისი მოქმედებით, სწრაფვით, მიზნით, გრძნობითა და განცდით.

როგორი უნდა იყოს საბჭოთა ლიტერატურული გმირი? Aამ კითხვაზე ქართველი საბჭოთა კრიტიკოსები ცალსახა პასუხს სცემენ \_ აუცილებლად დადებითი. “ლიტერატურულ გმირს და მასთან ერთად მწერლობას, მარტო თანამედროვეებზე კეთილისმყოფელი ზემოქმედება კი არ ევალება, თუმცა, არც ესაა ცოტა, არამედ \_ მისი დროის სულისკვეთებისა და ცხოვრების წესის შთამომავლობისათვის ცოცხლად და უტყუარად გადაცემაც. საბჭოთა ლიტერატურაშიGგმირს დროის სიმართლესთან ერთად, ეროვნული ხასიათისა და ეროვნული ყოფის მართლად წარმოჩენაც ეკისრება”.

ზემოთქმულის საილუსტრაციოდ, განვიხილოთ კონკრეტული მაგალითი, რომელიც ეხება ქართველ საბჭოთა მწერალს რამაზ კობიძეს და მის რომანს “გვიმრის ფოთლები”. Aამ რომანის თანამედროვე გმირები მაღაროელები არიან. “კითხულობ რომანს, ეცნობი ოსტატური, უცდომელი ხელით გამოძერწილ სახეებს ქართველი მეშახტეებისას, ხედავ, დღენიადაგ როგორი თავდადებით ებრძვიან მიწისქვეშეთის სიბნელეს, ნესტსა და ხიფათს, როგორი შეუპოვრობით მიანგრევენ კლდოვან ქანებს და ფიქრობ, ვინ მოიგონა, ღმერთს ქართველებისთვის დიდი საზრუნავი არ გაუჩენიაო? ამ რომანის მთავარი ღირსება ის არის, რომ ავტორმა მკაფიოდ დაგვანახა ქართველი მეშახტეების სული მათი ვაჟკაცური ყოველდღიურობა. ჩვენ თანავუგრძნობთ მათ, იმიტომ რომ მართალი, ჭეშმარიტად ცხოვრებისეულია ის სიძნელეები, რომელთაც ისინი შეჭიდებიან; საოცრად ნაცნობი და ახლობელია მათი ხასიათები საბჭოთა მკითხველისათვის. ჩვენ ვგრძნობთ მათ გამარჯვებასა და მადლს. სიხარულსა და გულისტკივლის”.

როგორც აკაკი ბაქრაძემ აღნიშნავდა, “პარტიულობის პრინციპი”, რომელიც ქართული საბჭოთა ლიტერატურისგან მოითხოვდა, თანამედროვე ეპოქა, მთელი სიღრმით, ორგანულად დაეკავშირებინა საბჭოთა ხალხის ცხოვრებისათვის. შეიძლება ითქვას, რომ ქართულმა საბჭოთა მწერლობამ წარმატებით განახორციელა ეს ამოცანა. ქართველ საბჭოთა მკითხველს ჰყავდა საკუთარი ლიტერატურული გმირები, ისეთ რომანებში, როგორებიცაა, მაგალითად, “მარადისობის კანონი”, “მეშვიდე ცა”, თვალი პატიოსანი”, “აქტიური მზის წელიწადი”. ისეთPპოეტური ნიმუშებშიც, როგორებიცაა “კაპიტანი ბუხაიძე”, “არ დაიდარდო, დედაო” და სხვ.

Lე.წ. ”ლენინიადა” დიდ გამოძახილს პოულობდა ქართულ საბჭოთა თეატრალურ ხელოვნებაში, რომლის როლი ისეთივე მნიშვნელოვანი გახლდათ საბჭოთა იდენტობის ფორმირებაში, როგორც საბჭოთა ლიტერატურის.

“ქართული მწერლობა და თეატრი ერთად ქმნიდნენ ახალ ქართულ საბჭოთა კულტურას, თეატრში ერთიანდებოდა მათი ინტერესები, რწმენა, იმედი. ფორმირდებოდა სრულიად განსხვავებული სახე თეატრალური კულტურისა”.

1921 წლის 2 მარტს დაარსდა ხელოვნების მუშაკთა პროფკავშირი. გაზეთ “კომუნისტში” (#7) გამოქვეყნდა კონფერენციის რეზოლუცია, რომელშიც გამოხატული იყო ხელოვნების მოღვაწეთა სურვილი, მხარში ამოდგომოდნენ საბჭოთა საქართველოს ახალი საზოგადოების ასაშენებლად, “ფიცსა ვდებთ, დავაყენოთ ჩვენი მუშაობა სათანადო სიმაღლეზე. მივცეთ მთელი ჩვენი ძალ-ღონე, ნიჭი და უნარი პროლეტარული მასების განვითარებას. ახლა კი ნამდვილი ტაძარი შეიქმნება ხელოვნებისა, ვინაიდან იგი ხელმისაწვდომი გახდება არამარტო შეგნებული კლასისთვის, არამედ პროლეტარიატისთვისაც.Mმხოლოდ საბჭოთა ხელისუფლებას შეუძლია, გაწმინდოს თეატრალური ხელოვნება ყოველგვარი სიბინძურსგან და გააძევოს სცენიდან ექსპლუატატორი ანტრეპრენიორები.Mმხოლოდ თავისუფალი ხელოვნება ხდება პროლეტარიატისთვის კაცობრიობის კეთილშობილ სკოლად.Gგაუმარჯოს ხელოვნების ტაძარს, განთავისუფლებულ თეატრს და მის ქურუმებს \_ მსახიობებს!Gგაუმარჯოს მსოფლიო რევოლუციას და მის წინამძღოლ ლენინს!”

უნდა აღინიშნოს, რომ საუბარი ეხებოდა რუსთაველის დრამატულ თეატრს. საბჭოთა “ლენინიადას” განვითარებას დიდი იმპულსი მისცა მრავალფეროვანმა თეატრალურმა რეპერტუარმა. ბელადის თემა წარმოადგენდა საბჭოთა რეჟისურის მაღალი იდეურობისა და მისი მოქალაქეობრივი პოზიციის ახალ გამოვლენას.

Gგარდა ბელადის თემისა, ქართული საბჭოთა თეატრის სარეპერტუარო პოლიტიკას განსაზღვრავდა თანამედროვეობისა და კლასიკის ურთიერთშერწყმის, მისი მონაცვლეობის პრინციპი. “თეატრებში ყურადღებას იქცევდა ახალი ადამინის პრობლემა, მაგრამ მისი თემატური საზღვრები უფრო გაფართოვდა. Pპიესები იდგმებოდა საკოლმეურნეო თემაზე, მუშებისა და ინტელიგენციის ცხოვრებაზე. წინა პლანზე წარმოჩინდა კლასთა ბრძოლის მოტივები. ქართულმა საბჭოთა თეატრმა მასობრივი ხასიათი მიიღო”.

განსაკუთრებით საინტერესოა ქართული საბჭოთა თეატრის როლი მეორე მსოფლიო ომის პერიოდში, რომელსაც, საბჭოთა კრიტიკოსების აზრით, განსხვავებული ფუნქცია დაეკისრა. “თეატრმა ჩაუნერგა ხალხს ვაჟკაცობისა და გმირობის იდეალი, სამშობლოს უსაზღვრო სიყვარული, მტრისადმი სიძულვილი შეიძლება ითქვას, რომ ქართული საბჭოთა თეატრიც პირნათლად ასრულებდა ამ მისიას. “თეატრის მოღვაწეთა მნიშვნელოვანი ნაწილი ფრონტზე წავიდა. ზურგში დარჩენილ მსახიობებს მოსვენება არ ჰქონდათ, დღე და ღამე შრომობდნენ სცენაზე, ჯარის ნაწილებში, ჰოსპიტლებში, საკოლმეურნეო მინდვრებში \_ ყველგან მიჰქონდათ თავიანთი ხელოვნება”.

როგორც დავინახეთ ქართული საბჭოთა თეატრის ცხოვრება რთული და მრავალფეროვანი იყო, რომელსაც ნათლად განსაზღვრული მისია ჰქონდა. “გარკვევით ჩანდა ყველა თეატრისთვის საერთოცა და თითოეულისათვის დამახასიათებელიც, ეროვნულ თავისებურებათა გამოხატვით იქმნებოდა საბჭოთა თეატრის მრავალფეროვანი სახე, შეიქმნა ზოგადი მოდელი საბჭოთა თეატრისა, სადაც თითოეულს უფრო მეტი საერთო ჰქონდა, ვიდრე განსხვავებული. Oომის წლებში მათ აერთიანებდათ ფაშიზმის წინააღმდეგ ბრძოლის იდეა, მტერზე გამარჯვებისადმი მისწრაფება. ერთ ბედში იყო მთელი საბჭოთა ხალხი და მათი სულის თანაზიარი, თეატრიც. Oომის შემდეგ, კვლავ ერთი მთავარი ამოცანა ჰქონდა თეატრს \_ დახმარებოდა ქვეყანას ომით მიყენებული ჭრილობების მოშუშებაში, ხალხში ჩაენერგა რწმენა თავის ძალებისადმი, აღეზარდა იგი სიძნელეებთან ბრძოლაში. ქართული საბჭოთა თეატრი წარმატებით წყვეტდა ამ ისტორიულ ამოცანას”.

ხელოვნების დარგებიდან ყველაზე უფრო მასობრივ სანახაობას წარმოადგენდა საბჭოთა კინო, რომელსაც ასევე შეიძლება, ვუწოდოთ “მეხსიერების ადგილი”. მიუხედავად იმისა, რომ კინოს საფუძველი საქართველოში საბჭოთა ხელისუფლების დამყარებამდე ჩაეყარა, საბჭოთა ისტორიკოსები მიიჩნევენ, რომ “ქართული კინოს ნამდვილი განვითარება მხოლოდ საბჭოთა ხელისუფლების გამარჯვების დღიდან დაიწყო. 1921 წელს შეიქმნა პირველი ქართული საბჭოთა მხატვრული ფილმი “არსენა ჯორჯიაშვილი” (1905 წლის რევოლუციის თემაზე)”. ქართული საბჭოთა იდენტობის ჩამოყალიბებაზე მნიშვნელოვანი გავლენა მოახდინა შემდეგმა ფილმებმა: “წითელი ეშმაკუნები”, “სურამის ციხე”, “ნარინჯის ველი”, “ელისო”, “გიორგი სააკაძე”, “ჯურღაის ფარი”, “ჭრიჭინა”, “მანანა”, “ნინო”, “თეთრი ქარავანი”, “ისინი ჩამოვიდნენ მთიდან”, “კეთილი ადამიანები”, “თოჯინები იცინიან” და ა.შ. ცხადია, ყველა მათგანს თანაბარი მხატვრული ღირებულება არ ჰქონდა და მათ შორის გამორჩეული ფილმებიც იყო, მაგრამ ამჯერად ამაზე სიტყვას არ გავაგრძელებთ, რადგან ეს სცილდება ჩვენი ნაშრომის მიზანს.

სტალინის განცხადებით, მუსიკა ხელოვნების ზოგად კანონებს და აქედან გამომდინარე, მარქსისტულ-ლენინური ესთეტიკის პრიციპებსა და პარტიულ კონტროლს ექვემდებარება. ამიტომ საბჭოთა ადამიანში მაღალი მორალური თვისებების განსავითარებლად უდიდესი მნიშვნელობა ენიჭებოდა მუსიკალურ ხელოვნებას. “ჩავაყენოთ მუსიკა პიროვნების ესთეტიკური და ზნეობრივი აღზრდის სამსახურში! მუსიკალური აღზრდა \_ ეს მუსიკოსის კი არა უწინარეს ყოვლისა ადამიანის აღზრდაა”.

საბჭოთა კავშირში განსაკუთრებული მნიშვნელობა ენიჭებოდა, კომუნისტური სულისკვეთებით გამსჭვალულ მასობრივ სიმღერებს, რომლებიც ხელს უწყობდნენ, განსაკუთრებით, მოზარდ თაობაში პატრიოტული გრძნობების გაღვივებას. “საბჭოთა მასობრივი ჟანრის განვითარებაში დიდი წვლილი შეიტანეს ქართველმა კომპოზიტორებმა: რ. გაბიჩივაძემ, შ. მილორავამ, ს. მირიანაშვილმა, რ. ლაღიძემ და სხვებმა.”

საბჭოთა მოსწავლეების მუსიკალური გემოვნების ჩამოყალიბებისათვის ა. ბალანჩივაძის III საფორტეპიანო კონცერტის მნიშვნელობა, რომელიც ახალგაზრდა შემსრულებლებისათვის იყო განკუთვნილი, შემდეგნაირად ფასდებოდა: “ნაწარმოების მაღალმხატვრულ ღირსებას განაპირობებს, უპირველეს ყოვლისა, მისი თემა \_ საბჭოთა პიონერების ცხოვრების ეპოზოდების ასახვა. I ნაწილი \_ ”პიონერთა ცხოვრების სურათები,” II ნაწილი \_ ”ბავშვი და ბუნება,” III ნაწილი \_ ”პიონერთა რაზმეული ლაშქრობაში” და აგრეთვე, ბავშვთა სულიერი სამყაროს ოსტატური გადმოცემა იშვიათი მელოდიური ენის საშუალებით”.

საბჭოთა ტელევიზია, როგორც “მეხსიერების ადგილი”, ერთ-ერთი მთავარი ელემენტია საბჭოთა იდენტობის ფორმირებაში. 1956 წელს მუშაობა დაიწყო თბილისის სატელევიზიო ცენტრმა. ტელევიზიას ჰქონდა იდეურ\_პოლიტიკური, ესთეტიკური და ზნეობრივი აღზრდის ფუნქცია. ის ასევე იყო საბჭოთა იდეოლოგიის პროპაგანდის და პოპულარიზაციის საუკეთესო საშუალება. “ცისფერი ეკრანით მიღებული მდიდარი მასალა უზრუნველყოფს საბჭოთა ადამიანის ზნეობრივ და იდეურ აღზრდას. ცისფერი ეკრანი პრაქტიკულ მოკავშირედ და საიმედო რეზერვად გავიხადოთ საბჭოთა მოზარდთა აღზრდის რთულსა და საპატიო საქმეში, წერდა “პარტიული სიტყვა” 1980 წელს.

შევეხოთ საბჭოთა იუბილეებს, როგორც “მეხსიერების ადგილებს”. ეს ერთ-ერთი საინტერესო მოვლენაა ამ თვალსაზრისით, რადგან თავიანთი მასობრივი ხასიათით, ისინი უზრუნველყოფენ საბჭოთა კოლექტიური მეხსიერების ფორმირებას. განვიხილოთ რამდენიმე მაგალითი.

1937 წელს საქართველოსა და მთელ საბჭოთა კავშირში ზეიმით აღინიშნა გენიალური პოეტის შოთა რუსთაველის “ვეფხისტყაოსნის” 750 წლის იუბილე. “რუსთაველის გენიალური პოემა საბჭოთა ხალხის კუთვნილება გახდა. მრავალფერად მოელვარე ძვირფასი ქვა, რომელშიც ასახულია მესხთა ქვეყნის მცხუნვარე მზე, შეტანილია პოეზიისა და კულტურის ჩვენს საერთო საგანძურში, სადაც ჩაუქრობელი შუქით ბრწყინავენ ხალხურ გენიათა და ტალანტთა სახელები... ქართველი გენიოსის პოემა “ვეფხისტყაოსანი” თავისი შეუდარებელი მხატვრული ძალით, თავისი ღრმა იდეური შინაარსით, ეკუთვნის მთელ კაცობრიობას, ხოლო პირველ რიგში, მის მოწინავე რაზმს, საბჭოთა ხალხებს, სოციალიზმის მშენებელთ, სილამაზისა და სიმართლისათვის მებრძოლთ.” Eეს არის ნაწყვეტი გაზეთ “პრავდის” 1937 წლის 26 დეკემბრის სტატიიდან, რომელიც ეძღვნებოდა “ვეფხისტყაოსნის” 750 წლის იუბილეს.

საბჭოთა საქართველოში დიდი პომპეზურობით აღინიშნა “დედა ენის” 100 წლის იუბილე. “დედა ენა” დიდი აღმზრდელობითი პოტენციალის ქმნილებაა, ეპოქალური მნიშვნელობის სახელმძღვანელოა, რომელიც მხოლოდ საბჭოთა ხელისუფლების წლებში გახდა ყველას კუთვნილება. ყველასთვის კარგად არის ცნობილი, ის დიდი ზრუნვა რომელსაც ჩვენი პარტია იჩენს ხალხის კულტურული მემკვიდრეობის მიმართ, იმისთვის რომ კიდევ უფრო აყვავდეს ჩვენი ქვეყნის მოძმე ხალხების ფორმით ეროვნული და შინაარსით სოციალისტური კულტურა”.

1983 წელს კი ფართო მასშტაბით აღინიშნა “გეორგიევსკის ტრაქტატის” 200 წლის იუბილე. “გეორგიევსკის ტრაქტატი” გამოხატავდა ორი ხალხის მეგობრობისა და ძმობის პირველ მანიფესტს, რომელმაც მტკიცე საფუძველი ჩაუყარა ქართველი და რუსი ხალხის ძმობას”.

მნიშვნელოვანი როლი საბჭოთა იდენტობის შექმნასა და განმტკიცებაში ენიჭება საბჭოთა დღესასწაულებს. წარმოვადგინოთ ისინი, როგორც “მეხსიერების ადგილები”.

1. 7 ნოემბერი \_ დიდი ოქტომბრის სოციალისტური რევოლუციის დღე.

2. 10 სექტემბერი \_კავკასიის წითელი არმიის დღე.

3. 25 თებერვალი \_ საქარველოს გასაბჭოების დღე.

4. 6 აპრილი \_ ლენინის ორდენის დაარსების დღე.

5. 12 აპრილი \_ კოსმონავტიკის დღე.

6. 15 აპრილი \_ ჯანმრთელობის დღე.

7. 24 მარტი \_ ახალგაზრდათა სოლიდარობის საერთაშორი დღე.

8. 8 მარტი \_ ქალთა საერთაშორისო დღე.

9. 27 მარტი \_ დაძმობილებული ქალაქების მსოფლიო დღე.

10. 9 მაისი \_ გამარჯვების დღე.

11. 19 მაისი \_ საბჭოთა პროკურატურის დღე.

12. 1 მაისი \_ მშრომელთა დღე;

13. 7 აპრილი \_ გეოლოგიის დღე.

საბჭოთა ლოზუნგებმა დიდი გავლენა მოახდინეს საბჭოთა მოქალაქეების თვითიდენტიფიკაციაზე. აი, ზოგიერთი მათგანი:

1. “გაუმარჯოს მარქსიზმ\_ლენინიზმის დიადი იდეების ყოვლისმძე ძალას!”

2. “გაუმარჯოს სკკპ\_ლენინის პარტიას!”

3. “რაც შეიძლება ნაკლები პოლიტიკური ლაქლაქი, მეტი ყურადღება კომუნისტური მშენებლობის უაღრესად მარტივი, მაგრამ ცოცხალი ცხოვრების მიერ შემოწმებული ფაქტებისადმი!”

4. “ვიცხოვროთ, ვიშრომოთ, ვიბრძოლოთ ლენინურად!”

5. “დიდი ჯილდო ახალი მიზნებისკენ გვიხმობს!”

6. “არცერთი ჩამორჩენილი და უდისციპლინო\_ჩვენს გვერდით!”

7. “შრომამ შექმნა ადამიანი!”

8. “შრომა აკეთილშობილებს ადამიანს!”

9. “ყოველ ინიციატივას\_იდეოლოგიური უზრუნველყოფა!”

10. “ცოცხალი, შემოქმედებითი სოციალიზმი თვით ხალხის მასების ქმნილებაა!”

11. “ყველაფერი საუკეთესო \_ ბავშვებს!”

12. “ყველაფერს მშრომელის მარჯვენა დაეუფლება!”

13. “ხელოვნება ეკუთვნის ხალხს!”

და ბოლოს, გვინდა წარმოვადგინოთ საბჭოთა ზღაპარი, რომელიც ყველაზე მკაფიოდ გამოხატავს საბჭოთა კოლექტიური მეხსიერების ნაყოფს. ზღაპარი ისეთივე ხელსაყრელი ინსტრუმენტია კოლექტიური მეხსიერების ფორმირებისათვის, როგორც ანალები, ქრონიკები, სკოლის სახელმძღვანელოები, ზეპირი ისტორია და ა.შ. მიგვაჩნია, რომ საბჭოთა ზღაპარში მკაფიოდ გამოვლინდა საბჭოთა საზოგადოების აზროვნების ფორმა.

“ძველად, სულ ძველად სოფელში, რომლის არც სახელი შემოუნახავს ისტორიას და არც კოორდინატები, ცხოვრობდა უმშვენიერესი ქალწული.Aარავის სცოდნია, ვინ იყო ან სადაური. დადიოდა ქალწული კუთხიდან კუთხეში, ქოხიდან ქოხში და თავისი მომაჯადოვებელი სილამაზით და ხმით ატკბობდა სოფლელებს, უმსუბუქებდა მათ ცხოვრების მძიმე ხვედრს. მაგრამ მოხდა მოულოდნელი რამ: კუდიანმა დედაბერმა, რომელიც, ვითომდა, სამოწყალოდ შეეკედლა სოფელს, ქვის ლოდად აქცია ქალწული. დანაღვლიანდნენ სოფლელები, პირქუში და უხალისო გახდა მათი ცხოვრება. ასე გრძელდებოდა დიდხანს. Qქალწულის გამოსარჩლებას ვერავინ ბედავდა, რადგან იცოდნენ, რომ დედაბრის ძალა ცხრათავიანი ურჩხულის ღვიძლში იყო დამარხული. Mმაგრამ აი, გამოჩნდა წ ი თ ე ლ რ ა შ ზ ე ამხედრებული ჭაბუკი რაინდი, რომელმაც ისრის ზუსტი ტყორცნით განგმირა ურჩხული და მისი ღვიძლი მახვილზე წამოაგო. მაშინვე დედაბერმა მისნობის ძალა დაკარგა და ქვის ლოდი კვლავ მშვენიერ ქალწულად იქცა.” E

ეს ზღაპარი ეკუთვნის თბილისის სახელმწიფო უნივერსიტეტის ესთეტიკის კათედრის გამგეს აკაკი ჩხარტიშვილს, რომელიც ასევე გვთავზობს ზღაპრის ანალიზსაც, ,,სოფელი საზოგადოებრივ ცხოვრებას ნიშნავს, სოფლელები \_ ხალხს, მშვენიერი ქალწული \_ ხალხის მხატვრულ გენიას, ცხრათავიანი ურჩხული \_ მონობის ბორკილებს, კუდიანი დედაბერი \_ სოციალური ჩაგვრით გამოხატულ ანტიმხატვრულ ტენდენციას, ჭაბუკი რაინდი \_ პროლეტარიატს, წითელი რაში \_ რევოლუციას”.

დასასრულს, გვსურს ყურადღება გავამახვილოთ საბჭოთა ოჯახზე, როგორც მეხსიერების ადგილზე. ოჯახი საქართველოში წარმოადგენდა უძველესი ქრისტიანული ტიპის ინსტიტუტს. კომუნისტებმა მას ფუნქცია შეუცვალეს, ოჯახი გახდა მასობრივი ორგანიზაცია, რომელიც კომუნისტური პარტიის მიერ მოსწავლე-ახალგაზრდობის კომუნისტური სულისკვეთების აღზრდის მიზნით შეიქმნა. საბჭოთა ახალგაზრდებს უნერგავდნენ, რომ მათ სახელმწიფოს მიმართ გააჩნდათ პასუხისმგებლობა, მათ უნდა დაებეზღებინათ და გაეკიცხათ საკუთარი მშობლებიც კი, თუ ისინი მათი აზრით “ანტისოციალური” ან “ანტიკომუნისტური” განწყობისანი იყვნენ. საბჭოთა პოეტებს კომუნისტური პარტია სთხოვდა ამგვარი სტრიქონების დაწერას: “მე მოვკლავ დედას, დავახრჩობ მამას, რევოლუცია თუ მომთხოვს ამას.” როდესაც თბილისის სახელმწიფო უნივერსიტეტის რექტორი პროფესორი ტოროშელიძე სიკვდილით დასაჯეს, მისმა ქალიშვილმა საჯაროდ დაგმო მამა და განაცხადა, რომ ის სამართლიანად იმსახურებდა სასჯელს. ამრიგად, კომუნისტური პროპაგანდა ძირეულად ცვლიდა ქართული კულტურის საყრდენს, ოჯახს.